Saiful Azly antara 33 pegawai kanan PDRM terbabit pertukaran

KUALA LUMPUR 29 Sept. – Polis Diraja Malaysia (PDRM) mengumumkan Timbalan Pengarah Jabatan Pencegahan Jenayah dan Keselamatan Komuniti (JPJKK), Bukit Aman, Datuk Saiful Azly Kamaruddin antara 33 pegawai kanannya yang terbabit pertukaran jawatan serta kenaikan pangkat berkuat kuasa 1 November depan.

Superintendan Komunikasi Korporat Urus Setia KPN, Superintendan A Skandaguru dalam kenyataan berkata, Timbalan Pesuruhjaya Polis Sabah Datuk Mazli Mazlan menggantikan tempat Saiful Azly sebagai Timbalan Pengarah JPJKK Bukit Aman.

Menurutnya, jawatan Mazli pula akan digantikan oleh Ketua Jabatan Siasatan Jenayah (JSJ) Sabah Datuk Jauteh Dikun dengan memangku pangkat Deputi Komisioner Polis (DCP).

“Selain itu, Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan Bukit Aman Datuk Azizi Mat Aris dilantik sebagai Timbalan Ketua Polis Perak dengan memangku pangkat DCP,” menurutnya dalam kenyataan malam tadi.

Beliau berkata, Juruiring Polis kepada Seri Paduka Baginda Yang Dipertuan Agong, Datuk Yahaya Othman dilantik sebagai Timbalan Ketua Polis Kuala Lumpur dengan memangku pangkat DCP menggantikan penyandangnya Datuk Yong Lei Choo yang akan bersara wajib 27 Oktober ini.

Katanya, Ketua Penolong Pengarah (D1) Kepolisan Kawalan Dalaman, JSJ Bukit Aman Datuk Zainol Samah pula dilantik sebagai Timbalan Pengarah Forensik/Perancangan Strategik JSJ Bukit Aman dengan memangku pangkat DCP.

“Selain itu, Komander Pasukan Simpanan Persekutuan (FRU) Jabatan Keselamatan Dalam Negeri dan Ketenteraman Awam Bukit Aman, Senior Asisten Komisioner (SAC) Hamzah Ahmad pula dilantik sebagai Komander Eastern Sabah Security Command (ESSCOM),Kementerian Dalam Negeri) dengan memangku DCP.

“Ketua Jabatan Pencegahan Jenayah dan Keselamatan Komuniti Perak, SAC Mohd Alwi Zainal Abdin pula akan memikul jawatan Ketua Penolong Pengarah Pengurusan (Penjawatan), Bahagian Perkhidmatan/Perjawatan, Jabatan Pengurusan di Bukit Aman menggantikan Azizi,” katanya.

Pada peringkat daerah, pegawai kanan yang terbabit pertukaran adalah Ketua Polis Daerah Melaka Tengah, Asisten Komisioner Polis (ACP) Afzanizar Ahmad yang dilantik sebagai Ketua Penolong Pengarah D1 Kepolisan Kawalan Dalaman, Jabatan Siasatan Jenayah Bukit Aman dengan memangku pangkat SAC.

Ketua Polis Daerah Seberang Perai Utara, Pulau Pinang, ACP Noorzainy Mohd Noor pula menggantikan tempat Mohd Alwi di Perak dengan memangku pangkat SAC.

Tempat beliau sebagai Ketua Polis Daerah SPU akan digantikan oleh Superintendan D14 Pengawasan Jabatan Siasatan Jenayah Bukit Aman, Superintendan Mohd Radzi Ahmad dengan memangku pangkat ACP.

Dalam pada itu, Ketua Polis Daerah Klang Selatan, ACP Shamsul Amar Ramli pula bertukar ke Bukit Aman sebagai Timbalan Pengarah Kewangan/Perolehan/Kepolisan Am), Jabatan Logistik dan Teknologi Bukit Aman dengan memangku SAC.

Ketua Polis Daerah Seremban, ACP Mohd Said Ibrahim pula dilantik sebagai Komander Pasukan Simpanan Persekutuan (FRU) Jabatan Keselamatan Dalam Negeri dan Ketenteraman Awam Bukit Aman, dengan memangku pangkat SAC menggantikan SAC Hamzah Ahmad.

Seorang lagi pegawai kanan peringkat daerah iaitu Ketua Polis Daerah Arau, Superintendan Nanda Ma’arof akan menggantikan Mohd Said sebagai Ketua Polis Daerah Seremban dengan memangku ACP.

Superintendan Seksyen Pelaksanaan dan Pemantauan, Urus Setia KPN (Penyelidikan dan Pembangunan), Urus Setia Pejabat KPN, Bukit Aman, Superintendan Christopher Patit menggantikan Afzanizar sebagai Ketua Polis Daerah Melaka Tengah memangku pangkat ACP.

Sementara itu, jawatan Ketua Polis Daerah Brickfields juga mengalami pertukaran apabila Timbalan Ketua Polis Daerah Subang Jaya, Superintendan Amihizam Abdul Shukor pula diangkat untuk jawatan tersebut dengan memangku pangkat ACP menggantikan ACP Anuar Omar yang dijangka bersara wajib tidak lama lagi.

Ketua Polis Balai Taman Tun Dr Ismail (Modern Policing) IPD Brickfields, Deputi Superintendan Ahmad Mohsin Md Rodi akan bertukar ke Perlis sebagai Ketua Polis daerah Arau memangku Superintendan.


Pemerkasaan pengguna diharap jadi agenda bajet 2023

KUALA LUMPUR, 2 Oktober – Gabungan Persatuan-Persatuan Pengguna Malaysia (FOMCA) berharap Bajet 2023 yang akan dibentangkan di Dewan Rakyat Jumaat ini dapat menangani isu pendapatan rakyat, kos sara hidup dan pemerkasaan pengguna.

Ketua Pegawai Eksekutifnya Dr Saravanan Thambirajah berkata isu paling serius dihadapi kebanyakan pengguna yang juga sebagai pekerja ketika ini ialah pengangguran dan pengurangan pendapatan.

Beliau berkata walaupun statistik Jabatan Perangkaan Malaysia menunjukkan kadar pengangguran turun kepada 3.9 peratus, masih terdapat rungutan daripada pekerja yang mengadu dikerah bekerja lebih masa dengan gaji tidak setimpal.

Selain itu, Saravanan turut menggesa kerajaan memasukkan inisiatif mengawal harga atau kos penjagaan kesihatan termasuk ubat-ubatan, rawatan serta makanan kesihatan tambahan yang ditawarkan hospital, klinik dan farmasi swasta dalam Bajet 2023.

“Ini kerana kita sering mendengar pesakit dikenakan bayaran yang tidak masuk akal menyebabkan ramai pengguna berpendapatan sederhana tidak mampu membayar penjagaan kesihatan swasta. FOMCA turut menyokong peraturan penetapan harga untuk ubat-ubatan,” katanya.

Dalam pada itu, Saravanan turut berharap penggubalan Akta Kredit Pengguna yang sedang diusahakan kerajaan bagi mengukuhkan perlindungan pengguna kredit, dapat dikuatkuasakan selewat-lewatnya menjelang akhir 2023.

Katanya ini kerana ketika ini tiada undang-undang khusus untuk mengawal penyedia perkhidmatan yang menyediakan perniagaan dalam talian sehingga mereka bebas mengenakan kadar faedah sesuka hati kepada pengguna.

“FOMCA juga berharap untuk melihat ‘Lemon Law’ yang dicadangkan Kementerian Perdagangan Dalam Negeri dan Hal Ehwal Pengguna dilaksanakan di Malaysia supaya pengguna di negara ini akan lebih dilindungi daripada penipuan dan produk yang rosak,” katanya.

Sementara itu, pekerja swasta Anis Athirah Jani, 34, berharap Bajet 2023 akan dapat menangani isu kenaikan harga barangan bagi membantu mengurangkan beban perbelanjaan yang dihadapi rakyat.

Anis berkata sebelum ini beliau boleh membeli pelbagai bahan mentah dengan RM200, namun berikutan kenaikan harga jumlah barangan yang boleh dibeli dengan nilai wang sama semakin sedikit.

“Saya juga berharap agar lebih perhatian dan bantuan diberikan kepada golongan M40 yang kurang menerima bantuan tetapi masih membayar cukai. Kebanyakan daripada golongan ini sebenarnya boleh dikategorikan sebagai miskin bandar,” katanya.

Seorang pekerja dalam bidang teknologi maklumat, Rabeahtul Adawiah, 51, pula mencadangkan agar kerajaan memperuntukkan insentif kepada golongan M40 berusia 45 tahun ke atas yang masih bujang dan menjaga ibu bapa yang sakit.

“Dalam keadaan kita berdepan dengan kesan inflasi dan kedudukan ekonomi yang tidak menentu ketika ini, saya turut berharap agar Bajet 2023 dapat menumpukan kepada inisiatif pengawalan harga secara berterusan,” katanya.


Ringgit ditutup rendah ekoran kebimbangan kenaikan kadar faedah AS, kelembapan di China

KUALA LUMPUR, 27 April – Ringgit ditutup rendah semula apabila permintaan terhadap dolar AS yang kukuh terus mendominasi di tengah-tengah kebimbangan terhadap keputusan mesyuarat Jawatankuasa Pasaran Terbuka Persekutuan dan kerisauan yang semakin meningkat terhadap risiko pertumbuhan China.

“Menghindari risiko kekal tersebar dalam pasaran pertukaran asing hari ini. Indeks Dolar AS (DXY) meningkat lagi kepada 102.617 mata,” katanya kepada Bernama.

China berdepan kelembapan dalam pertumbuhan selepas beberapa siri sekatan di tengah-tengah peningkatan kes COVID-19, dan kebimbangan seperti itu boleh membawa kepada aliran menurun selanjutnya kepada mata wang Malaysia.

Ekonomi kedua terbesar di dunia itu telah mengalihkan tumpuan COVID-19 ke Beijing, dengan penduduk sudah mula menyediakan stok makanan dan bekalan penting kerana menjangkakan sekatan di seluruh bandar.

China terus menjadi rakan dagangan terbesar Malaysia sejak 2009, dengan jumlah dagangan mencecah US$176.8 bilion (RM740 bilion) pada 2021, atau pertumbuhan tahun ke tahun sebanyak 34.5 peratus di tengah-tengah usaha memerangi pandemik COVID-19.

Mata wang tempatan itu meningkat berbanding yen Jepun kepada 3.4056/4090 daripada 3.4065/4087 pada penutup semalam dan melonjak berbanding euro kepada 4.6236/6278 daripada 4.6532/6559.

Ringgit meningkat berbanding dolar Singapura kepada 3.1592/1609 daripada 3.1697/1720 pada penutup semalam dan naik berbanding pound Britain kepada 5.4844/4894 daripada 5.5359/5391. – BERNAMA


Pengarah syarikat didakwa tipu peguam berhubung pelaburan RM9 juta

KUALA LUMPUR 2 Mac. – Seorang pengarah syarikat didakwa di Mahkamah Sesyen, di sini, hari ini atas pertuduhan menipu seorang peguam berhubung pelaburan antaranya berkaitan pembangunan hartanah di Johor membabitkan kerugian RM9 juta, pada 2014.

Mengikut pertuduhan, tertuduh yang kini telah diisytiharkan muflis didakwa menipu Aminah Faudzar, 56, dengan memperdayakannya bahawa wang RM9 juta yang diserahkannya akan digunakan untuk tujuan perlombongan, perniagaan restoran dan projek pembangunan Medini Square di Johor Bahru.

Sarwan Singh didakwa melakukan perbuatan di pejabat Kadir, Khoo dan Aminah, Kompleks Pertama, Jalan Tuanku Abdul Rahman, di sini, antara 31 Mac hingga 2 Jun 2014, mengikut Seksyen 420 Kanun Keseksaan yang membawa hukuman penjara maksimum 10 tahun dan sebatan dan boleh dikenakan denda, jika sabit kesalahan.

Terdahulu, Timbalan Pendakwa Raya Nurul Khairiyah Shamsudin menawarkan jaminan RM500,000 dengan seorang penjamin mengambil kira jumlah kerugian berjumlah RM9 juta, namun peguam Datuk V. Manokaran yang mewakili tertuduh memohon jaminan rendah atas alasan anak guamnya telah muflis dan tidak mampu membayar jaminan tinggi.

Mahkamah membenarkan tertuduh diikat jamin RM75,000 dengan seorang penjamin serta perlu melapor diri di balai polis sebulan sekali sehingga kes selesai. Mahkamah menetapkan 4 Mei intuk sebutan semula kes.


Jualan Rahmah Tok Ajak ‘licin’ dalam 30 minit

TELOK MAS 12 Februari – Kurang dari setengah jam barangan keperluan asas yang dijual pada Jualan Rahmah Tok Ajak, di sini, telah habis licin terjual.

Ia berikutan hampir 2,000 pengguna di Dewan Undangan Negeri (Dun) Telok Mas memanfaatkan jualan tersebut bagi mendapatkan barangan keperluan dengan harga yang lebih rendah daripada pasaran.

Exco Kemajuan Desa, Pertanian dan Industri Asas Tani negeri Datuk Abdul Razak Abdul Rahman berkata, inisiatif program itu seiring dengan saranan kerajaan Persekutuan memperkenalkan Menu Rahmah dalam usaha membantu meringankan beban kos sara hidup rakyat.

“Pengunjung telah beratur seawal jam 8 pagi tadi, dan jualan telah tamat dalam tempoh 30 minit sahaja yang bermula pada jam 8.30 pagi tadi.

“Jualan yang ditawarkan pada hari ini berupa kombo khas berharga RM20 untuk lapan barangan seperti beras lima kilogram, satu bungkus bihun beserta dua paket minyak, gula dan tepung.

“Menerusi program jualan ini juga pengunjung dapat berjimat dan menikmati subsidi serendah RM3 hingga RM11.50 bagi setiap pembelian barangan yang ditawarkan,” katanya.


Tiga kapal OPV masih dalam pembinaan-Maritim Malaysia

PUTRAJAYA, 13 September – Tiga kapal peronda luar persisir (OPV) yang sepatutnya diterima Agensi Penguatkuasaan Maritim Malaysia (Maritim Malaysia) pada 2020 masih dalam pembinaan, demikian menurut Maritim Malaysia hari ini.

Ketua Pengarah Maritim Malaysia Laksamana Maritim Datuk Mohd Zubil Mat Som dalam satu kenyataan hari ini berkata kapal OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor.

“Pandemik COVID-19 yang melanda negara sebelum ini turut menyumbang kepada kelewatan penyerahan kapal-kapal tersebut kepada Maritim Malaysia,” katanya mengenai status semasa pembinaan OPV Maritim Malaysia.

Beliau berkata kapal OPV 1 yang dijadual dilancarkan ke air pada hari ini (13 Sept) masih gagal dilakukan kerana kapal masih tidak berjaya dibawa ke lokasi pelancaran.

Menurut Mohd Zubil, pihak syarikat akan mengubah cara pelancaran daripada ‘Launching Cradle’ kepada sistem pelancaran ‘Air Balloon’ yang dijangka dilakukan pada 10 Okt depan.

“Sekiranya semua berjalan dengan lancar dan jika pelancaran ini dapat direalisasikan pada tarikh tersebut, besar kemungkinan kapal OPV 1 dapat diserahkan kepada pihak Maritim Malaysia pada awal 2023,” katanya.

“Adalah besar harapan agensi ini agar ketiga-tiga kapal dapat disiapkan dan diserahkan kepada Maritim Malaysia dengan kadar segera walaupun ia telah dua tahun melewati dari tarikh asal penyerahan.


118 graduan KV Datuk Seri Mohd Zin terima Sijil Diploma

MASJID TANAH 13 Feb – Seramai 118 graduan Kolej Vokasional Datuk Seri Mohd Zin (KVDSMZ) dianugerahkan Sijil Diploma dalam Majlis Konvokesyen KVDSMZ ke-6 diadakan di Kompleks Sukan Masjid Tanah, hari ini.

Konvokesyen yang diadakan dalam suasana norma baharu itu hanya membenarkan pelajar yang lengkap vaksinasi dan tidak bergejala diraikan dalam program berkenaan.

Program dimulakan seawal jam 8 pagi itu memberi pengiktirafan kepada 118 daripada 157 pelajar membabitkan lapan kursus terdiri dari jurusan teknologi dan pengurusan perniagaan.

Semua Sijil Diploma itu disampaikan oleh Dekan Fakulti Kejuruteraan Mekanikal dan Pembuatan Universiti Teknikal Malaysia Melaka (UTeM), Dr Umar Al-Amani Azlan dan disaksikan Pengarah kolej berkenaan, Mohamad Shafie Hamir.


Gempa bumi sederhana landa Kepulauan Talaud

Jabatan Meteorologi Malaysia (MetMalaysia) dalam satu kenyataan di sini memaklumkan, gempa bumi pada pukul 10.29 pagi itu berpusat di 78 kilometer (km) tenggara Kepulauan Talaud pada kedalaman 28km.


Melaka berpotensi menjadi Pusat Kajian Warisan, Budaya ASEAN

BANDA HILIR 17 Mei – Melaka berpotensi dijadikan Pusat Kajian Warisan dan Budaya bagi Asia Tenggara yang menghimpunkan pakar budaya dan warisan daripada luar negara.

Datuk Bandar Majlis Bandaraya Melaka Bersejarah (MBMB) Datuk Zainal Abu berkata, ia bagi memastikan peninggalan warisan dan budaya sedia ada sentiasa dipulihara serta terpelihara.

“Melaka tidak boleh tinggalkan budaya dan warisannya, sebab itu kita cadang untuk mewujudkan satu Pusat Budaya dan Warisan (Culture & Heritage Research Centre) di negeri ini.

“Jika sudah ada di Melaka tidak perlu lagi wujudkan pusat ini di Pulau Pinang kerana negeri ini juga punyai bangunan warisan.

“Sebab itu hari ini kita bawa dua Datuk Bandar dari Imola dan Bologna, Itali. Negara berkenaan ada banyak peninggalan warisan seperti bangunan lama yang juga ada di Melaka,” katanya.

Beliau berkata demikian kepada pemberita selepas merasmikan The International Urban and Regional Cooperation (IURC) Programme Melaka City- Nouvo Circindario Imolese (NCI) Bologna di Hotel Double Tree Hilton di sini, hari ini.

“Begitu juga Datuk Bandar Imola dan Bologna akan berkongsi mengenai warisan dan budaya yang ada di negara mereka untuk kita pelajari.

“Mereka berminat untuk melihat tarikan di Sungai Melaka, pada masa yang sama akan mengadakan perbincangan mengenai polisi pembangunan bandaraya dan pusat penyelidikan warisan serta dan budaya,” katanya.


Transformasi APM diteruskan, tingkatkan kesiapsiagaan urus bencana

KAJANG 24 Mac. – Usaha mentransformasikan Angkatan Pertahanan Awam Malaysia (APM) akan diteruskan bagi meningkatkan keterampilan dari segi persiapan pantas dan kelengkapan aset, kata Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof.

“APM akan berbincang dengan agensi lain sama ada kerjasama untuk mewujudkan ambulans udara dan keperluan hospital APM sekiranya kerajaan dapat memberi peruntukan,” katanya pada majlis sambutan Hari Ulang Tahun APM ke-69 yang dirasmikan Perdana Menteri Tan Sri Muhyiddin Yassin, di Sungai Merab di sini hari ini.

Mohd Redzuan berkata APM juga menyahut saranan kerajaan untuk pendigitalan bagi memantapkan pengoperasian APM yang membolehkan APM menjalankan tugasan dengan lebih efisien selain mengoptimumkan aset dan perbelanjaan kerajaan.

Mengenai cadangan penstrukturan semula jawatan tetap di pejabat negeri dan daerah, beliau berkata penstrukturan itu bergantung pada anggota, aset serta mengambil kira negeri atau daerah yang sering dilanda bencana.

Ketua Pengarah Perkhidmatan Awam Tan Sri Mohd Khairul Adib Abd Rahman yang dilantik sebagai Pesuruhjaya Kehormat APM berkata, perjawatan tetap APM setakat ini ialah seramai 1,265 orang, selain 50,000 sukarelawan aktif.

Pada majlis itu, Muhyiddin turut merasmikan bangunan baharu Ibu Pejabat APM dan menyerahkan 15 buah kenderaan pacuan empat roda untuk kegunaan APM.


24 premis di Melaka tawar Menu Rahmah – KM

SERI NEGERI 14 Mac – Setakat 15 Februari lalu sebanyak 24 premis sekitar Melaka direkodkan menawarkan Menu Rahmah, sekali gus menyahut saranan kerajaan dalam membantu meringankan beban kos sara hidup rakyat di negeri ini.

Ketua Menteri Datuk Seri Utama Sulaiman Md Ali berkata, Menu Rahmah merupakan inisiatif pengusaha makanan secara sukarela menawarkan makanan pada harga RM5 bagi setiap hidangan.

“Kempen Menu Rahmah bertujuan memastikan terutamanya golongan berpendapatan rendah mendapat akses makanan dan minuman siap hidang secara harian dengan pelbagai variasi pilihan pada kadar harga mampu bayar.

“Secara keseluruhan sehingga 15 Februari lalu inisiatif ini telah dilaksanakan di 386 premis dan sebanyak 24 premis di Negeri Melaka mula menawarkan Menu Rahmah antaranya, Restoran Malaya Station, Asam Pedas Daging Tetel, Selera Padang MITC dan Aziz Empire.

“Atas rasa keprihatinan kepada permasalahan kenaikan kos sara hidup, Kerajaan Negeri terus mengambil langkah-langkah proaktif dalam memastikan isu kos kenaikan sara hidup dapat ditangani dengan baik terutamanya melibatkan golongan memerlukan,” katanya.

Beliau berkata demikian ketika berucap bagi Usul Terima Kasih Tuan Yang Terutama Yang di-Pertua Negeri Melaka ‘Mengupaya Potensi, Memacu Kemakmuran Negeri’ pada Persidangan Pertama, Pengggal Kedua, hari kedua Dewan Undangan Negeri (DUN) Melaka Ke-15, di sini, hari ini.

“Manakala tujuh lagi pasar raya bakal menyusul dalam masa terdekat, antara pasar raya itu adalah seluruh rangkaian Pasar Raya Mydin, AEON, Family Store, NSK dan Econsave,” katanya.


Budak perempuan maut tercampak dalam kemalangan di Tapah

IPOH, 12 Mac – Seorang kanak-kanak perempuan maut dalam kemalangan selepas tercampak keluar dari kereta yang dinaikinya di Kilometer 340.2 Lebuhraya Utara-Selatan arah selatan dekat Tapah hari ini.

Ketua Polis Daerah Tapah Superintendan Wan Azharuddin Wan Ismail berkata mangsa N Ashvika, 11, disahkan meninggal dunia oleh petugas perubatan manakala adik perempuannya N.Yaashika, enam, disyaki mengalami patah kaki dan tangan kiri.

“Dalam kejadian pada 1.30 tengah hari,  kemalangan dipercayai berlaku apabila kenderaan jenis Nissan Almera yang dipandu bapanya berusia 38 tahun dalam perjalanan dari Pulau Pinang ke Selangor  telah hilang kawalan dan terbabas melanggar besi pembahagi jalan.

“Akibat kejadian itu, mangsa tercampak keluar melalui cermin belakang kenderaan itu dan mengalami kecederaan parah serta telah disahkan meninggal dunia di tempat kejadian oleh petugas perubatan.

Beliau berkata bagaimanapun bapa serta ibunya berusia 37 tahun dan seorang lagi adik perempuan mangsa berusia 10 tahun tidak mengalami sebarang kecederaan.


Had gaji maksimum bagi elaun pekerja cacat naik kepada RM1,500

KUALA LUMPUR 17 Mac. – Kerajaan bersetuju menaikkan had kelayakan gaji maksimum bagi bantuan Elaun Pekerja Cacat daripada RM1,200 kepada RM1,500 sebulan, kata Perdana Menteri Tan Sri Muhyiddin Yassin.

Dalam pengumuman khas Program Strategik Memperkasa Rakyat dan Ekonomi (PEMERKASA) hari ini, Muhyiddin berkata RM26 juta akan disediakan untuk tujuan itu yang bakal memanfaatkan hampir 5,000 Orang Kurang Upaya (OKU).

“Selain itu, bagi membantu program keusahawanan termasuk memasarkan produk bakeri dan hasil tangan OKU dan warga emas, kerajaan bersetuju menambah RM20 juta untuk memperkukuhkan program di bawah institusi seliaan Kementerian Pembangunan Wanita, Keluarga dan Masyarakat,” katanya dalam pengumuman itu yang disiarkan secara langsung menerusi semua platform media.

Muhyiddin berkata golongan OKU akan berpeluang mendaftar dan memperbaharui perniagaan dengan Suruhanjaya Syarikat Malaysia (SSM) secara percuma sebagai galakan untuk mereka menceburi bidang perniagaan.

Selain itu katanya Bank Simpanan Nasional (BSN) turut menyediakan RM25 juta di bawah Skim Mikrokredit ISTIMEWA bagi OKU menceburi perniagaan dengan had pembiayaan hingga RM50,000 dan kadar faedah serendah tiga peratus.

Sementara itu, perdana menteri berkata kerajaan akan menyediakan dana RM30 juta untuk memperkasa usahawan wanita, Kempen e-Dagang PKS dan PKS Mikro serta Program Shop Malaysia Online.

“Sebagai tambahan, BSN juga akan menyediakan sejumlah RM50 juta bagi Skim Pembiayaan Mikro PEMERKASA-NITA untuk memberi galakan usahawanita menceburi bidang perniagaan,” katanya.

Muhyiddin berkata peruntukan RM10 juta dalam bentuk dana padanan 70 peratus bagi usahawan wanita dan wanita yang bekerja sendiri turut disediakan di bawah Skim Keselamatan Sosial Pekerjaan Sendiri Pertubuhan Keselamatan Sosial (PERKESO).


Contractor duped by Facebook advertisement on sale of cheap 4WD

KUANTAN, Oct 20 – A contractor’s hope of owning a four-wheel drive (4WD) vehicle which he had paid more than RM14,000 for it was dashed when he failed to get delivery of the Ford Ranger which was advertised for sale on Facebook at a cheap price.

Pahang Commercial Criminal Investigation Department head Supt Mohd Wazir Mohd Yusof said the contractor, aged 53, claimed he had paid RM14,412 for the vehicle which was advertised for sale on Facebook last Oct 3 for RM36,000.

“The victim claimed he contacted a man through Whatsapp a telephone number given on the Facebook last Oct 5 and was asked to pay a deposit of RM2,500 as well sent copies of his personal documents and bank statement.

“The victim claimed the man contacted him again to ask for another payment of RM11,912, including for advance payment, road tax and insurance, as well as for transfer of ownership, which the victim claimed he transferred the money for the amount on last Oct 6 and 7,” he told reporters here today.

Mohd Wazir said the victim was also told that the vehicle would be sent using a tow truck service to his house in Pekan and was given the telephone number of the tow truck driver.

However, he said, the victim claimed the tow truck driver did not deliver the vehicle as promised and feeling that he had been duped, the victim lodged a report at the Pekan district police headquarters yesterday.- BERNAMA


Kerajaan diminta tidak benarkan pengeluaran i-Citra, fokus insentif lain – persatuan pekerja

KUALA LUMPUR, 14 Dec – Beberapa persatuan pekerja meminta kerajaan agar tidak membenarkan lagi pengeluaran kemudahan i-Citra di bawah Kumpulan Wang Simpanan Pekerja (KWSP) sebaliknya membantu dengan memperkenalkan insentif-insentif tambahan lain.

Pemangku Presiden Kongres Kesatuan Sekerja Malaysia (MTUC) Mohd Effendy Abdul Ghani berkata ini berikutan pengeluaran kemudahan itu akan menyebabkan ahli-ahli terpaksa bekerja lebih lama demi menggantikan caruman tersebut.

Dalam kenyataan hari ini, beliau juga menyifatkan beberapa cadangan bagi membantu KWSP membina semula simpanan terbabit seperti kadar dividen yang berbeza atau memfokuskan projek bernilai tinggi, juga tidak mencukupi kerana impaknya terlalu kecil bagi mengubah keadaan sebahagian besar ahli.

“Ini memandangkan hampir separuh daripada mereka mempunyai kurang daripada RM10,000 dalam simpanan persaraan mereka. Ramai ahli yang meminta pengeluaran tambahan ini pula berdepan hutang tertunggak atau perlu menampung perniagaan mereka untuk menyara hidup walaupun ekonomi semakin pulih,” katanya.

Beliau yang juga Timbalan Presiden MTUC berkata kerajaan sebaliknya perlu menyediakan pelbagai tambahan bantuan termasuk bagi peniaga kecil seperti geran, pinjaman bersubsidi dan kredit yang dijadikan sebahagian daripada pakej-pakej rangsangan sama ada melalui bank atau secara terus melalui agensi kerajaan.

Laporan media pada 9 Disember lepas menyatakan isu pengeluaran kali terakhir i-Citra berjumlah RM10,000 itu akan dibincangkan serta diperhalusi oleh Perdana Menteri Datuk Seri Ismail Sabri Yaakob bersama Menteri Kewangan Tengku Datuk Seri Zafrul Abdul Aziz.

Sementara itu, Majlis Rangkaian Kesatuan Sekerja Antarabangsa Malaysia (UNI-MLC) pula menggesa agar pengeluaran i-Citra ditamatkan, malah berpendapat bahawa KWSP akan lari dari matlamat penubuhannya jika terus membenarkan pengeluaran secara berterusan.

Presidennya, Datuk Mohamed Shafie BP Mammal berkata ini berikutan setiap badan berkanun berkaitan dengan sistem perburuhan dan pekerjaan mempunyai matlamat penubuhan dan harus dipertahankan demi kebajikan dan perlindungan menyeluruh pekerja pada hari ini serta di masa depan.

“UNI-MLC menggesa agar KWSP menghentikan segera skim i-Citra itu dengan mengambil kira desakan banyak pihak yang berpendapat ianya tidak wajar kerana boleh menjejaskan kehidupan pekerja selepas bersara,” katanya.

“Mereka yang mempunyai masalah seperti terlewat membuat pembayaran balik hutang boleh mendapat bantuan bank dalam memberi kelonggaran dan aduan mengenai bank yang tidak memberi maklum balas pula boleh dirujuk terus kepada Bank Negara Malaysia.

“Lebih penting lagi, Agensi Kaunseling dan Pengurusan Kredit (AKPK) mempunyai kuasa untuk menstruktur semula mana-mana pinjaman pengguna dan boleh membantu ahli KWSP terbabit menguruskan beban hutang mereka,” jelasnya.

Pada masa ini 48 peratus pencarum KWSP berusia bawah 55 tahun mempunyai simpanan KWSP pada tahap kritikal manakala jangka hayat penduduk Malaysia pula lebih panjang iaitu sehingga 72 tahun bagi lelaki dan mencecah 77 tahun bagi perempuan.

Jumlah keseluruhan ketiga-tiga pengeluaran khas KWSP kini meningkat kepada RM101 bilion yang melibatkan seramai 7.35 juta ahli dana persaraan itu.- BERNAMA


Kaji semula pekeliling sedia ada – KPPA

PUTRAJAYA, 17 Feb – Ketua Pengarah Perkhidmatan Awam (KPPA) yang baharu Datuk Seri Mohd Shafiq Abdullah mahu semua pekeliling sedia ada dikaji semula bagi memastikan sama ada ia masih boleh dilaksanakan dalam perspektif semasa.

Mohd Shafiq yang dilantik sebagai KPPA pada 10 Feb lepas, berkata pembangunan pekeliling dan peraturan perlu dilaksanakan dengan lebih berhemah serta menyeluruh, dengan mengambil kira input dan pandangan terutama daripada pihak berkepentingan dalam peraturan berkenaan.

“Sesi libat urus yang dilaksanakan di peringkat awal pembangunan dasar dapat memastikan tidak timbul sebarang isu selepas dasar itu diperkenalkan,” katanya pada perhimpunan khas amanat KPPA yang pertama buatnya di sini hari ini.

Beliau berkata Jabatan Perkhidmatan Awam (JPA), yang merupakan pusat rujukan utama khususnya berkaitan pengurusan dan pembangunan sumber manusia, perlu memastikan semua dasar serta peraturan yang dikeluarkan berteraskan keperluan sebenar pelanggan dan berbentuk konsensus.

“Perlu dipastikan segala dasar dan peraturan yang dikeluarkan adalah bertepatan dan relevan sepanjang masa,” katanya selain menambah sesi libat urus, townhall, dialog, kaji selidik dan turun padang adalah antara yang perlu dijalankan bagi mendapatkan input atau data lebih berkualiti daripada pelbagai pihak.

Dalam pada itu, Mohd Shafiq berkata organisasi awam sedia ada hendaklah diteliti dan dikaji dari segi saiz, struktur dan fungsi bagi memastikan tiada pertindihan, sekali gus perkhidmatan yang disampaikan kepada rakyat pada tahap optimum.

Menurutnya ketua jabatan hendaklah sentiasa meneliti, mengkaji fungsi sedia ada dan melakukan proses rekayasa bagi memastikan organisasi tersebut sentiasa relevan serta memenuhi keperluan semasa dan akan datang.

“Fungsi yang tidak lagi relevan hendaklah dijumudkan bagi membolehkan kita melaksanakan perkhidmatan dengan lebih berkesan berpaksikan objektif penubuhan organisasi itu sendiri,” katanya.

Beliau berkata organisasi awam perlu membentuk satu budaya kerja berprestasi tinggi dan budaya pengurusan tepat dalam usaha menggalakkan percambahan idea dan menjana inovasi baharu.

Beliau berkata perkembangan teknologi kecerdasan buatan (AI), Robotic Process Automation dan Internet Pelbagai Benda (IoT) bukan sahaja mempunyai potensi untuk menambah baik cara bekerja bahkan telah mengubah cara rakyat berhubung dan berinteraksi dengan kerajaan.

Mohd Shafiq berkata dalam menghadapi cabaran masa hadapan yang tidak menentu, perkhidmatan awam hendaklah bersiap siaga dan membuat persediaan rapi dari sekarang menerusi platform perkhidmatan yang kukuh, holistik dan kalis masa hadapan.

Beliau berkata perkhidmatan awam memerlukan keterangkuman idea dan jalinan kerjasama daripada semua pihak termasuk kerajaan, swasta, badan bukan kerajaan (NGO) dan pelbagai organisasi berasaskan komuniti.- BERNAMA


Agong zahir ucapan selamat menyambut Hari Tentera Darat Malaysia ke-88

KUALA LUMPUR 1 Mac. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan selamat menyambut Hari Tentera Darat Malaysia ke-88 kepada seluruh warga angkatan Tentera Darat, termasuk veteran dan semua yang pernah berkhidmat.

Istana Negara dalam kenyataan yang dimuat naik menerusi laman Facebook menyatakan Seri Paduka Baginda turut menzahirkan setinggi-tinggi penghargaan kepada anggota angkatan Tentera Darat, khususnya yang bertugas di barisan hadapan atas pengorbanan yang dicurahkan dalam membantu kerajaan memerangi penularan wabak COVID-19.

Selaku pemerintah tertinggi Angkatan Tentera Malaysia, baginda turut menyanjung tinggi jasa, khidmat bakti dan pergorbanan yang dicurahkan oleh seluruh warga dan bekas anggota Tentera Darat dalam melindungi kedaulatan dan keselamatan negara.


31 ekor penyu mati dalam tempoh tiga bulan

Pengarahnya Ruzaidi Mamat berkata jumlah kematian agak tinggi itu antara lain disebabkan ombak kuat pada musim tengkujuh yang menyukarkan reptilia tersebut untuk naik ke permukaan air bagi mendapatkan udara.

“Faktor kedua adalah disebabkan aktiviti pukat tunda tidak menepati syarat ditetapkan iaitu tiada pemasangan alat Peranti Penyisih Penyu (TED). Pemasangan TED amat penting bagi memudahkan penyu yang terperangkap di dalam pukat untuk keluar.

“Penangkapan ikan menggunakan pukat pari atau pukat tangsi bersaiz mata pukat 10 inci ke atas juga menjadi punca kematian haiwan tersebut. Penggunaan pukat pari seumpama itu telah diharamkan di bawah Akta Perikanan 1985,” katanya ketika ditemui pemberita selepas Majlis Pelancaran Bulan Kesedaran Penyu Negeri Terengganu di Pusat Konservasi dan Penerangan Penyu, di sini.

Selain itu, katanya pembuangan sampah oleh orang awam ke dalam sungai dan laut turut menjadi ancaman kepada hidupan laut itu yang termakan plastik kerana menganggap ia adalah obor-obor.

Beliau berkata pelbagai langkah telah diambil bagi mengatasi isu kematian penyu antaranya menjalankan ‘Ops Penyu’ dan pihak jabatan berjaya menahan tiga bot Pukat Tunda Musim Tengkujuh (PTMT) yang tidak menggunakan TED.

Menurut rekod, jabatan tersebut juga telah merampas 37 pukat pari dalam operasi dijalankan di pesisir pantai di Terengganu pada awal Mac lepas.

Sementara itu katanya, sebanyak RM400,000 diperlukan daripada kerajaan negeri bagi melaksanakan program pengurusan seperti bayaran upah kepada pekerja pengurusan penyu dan pembelian telur penyu daripada pemajak di Terengganu.

Kerajaan pusat pula katanya, telah memperuntukkan RM170,000 untuk pengurusan penyu dan pembaikan tempat penetasan penyu di negeri ini pada tahun ini.

Ruzaidi berkata Bulan Kesedaran Penyu yang berlangsung kini diadakan bertujuan memberi hebahan dan kesedaran kepada orang ramai dalam menjaga haiwan reptilia yang menjadi ikon pelancongan Terengganu itu.

Ia juga diadakan untuk memaklumkan kepada orang ramai mengenai Enakmen Penyu 1951 (pindaan 2021) yang diluluskan Dewan Undangan Negeri (DUN) Terengganu pada November tahun lepas, yang antaranya melarang penjualan telur penyu untuk semua spesies mulai 1 Jun ini.

“Kita juga akan adakan aktiviti gotong-royong pembersihan pantai bersama penduduk kampung dan pengunjung serta NGO (pertubuhan bukan kerajaan) bagi membersihkan sampah hanyut selepas musim tengkujuh yang boleh mengganggu pendaratan penyu,” katanya.


Wujud elemen pelarian cukai oleh syarikat dapat subsidi minyak masak – LHDN

CYBERJAYA, 23 Mac – Lembaga Hasil Dalam Negeri (LHDN) mengesan terdapat elemen pelarian cukai dalam kalangan syarikat yang mendapat subsidi minyak masak, melibatkan jumlah cukai dianggarkan RM200 juta.

Ketua Pegawai Eksekutifnya Datuk Mohd Nizom Sairi berkata LHDN melaksanakan Operasi Subsidi Minyak Masak atau Op Saji selama tiga hari bermula Isnin lepas (21 Mac) bagi menjalankan siasatan cukai terhadap 63 syarikat, dengan sasaran utama melibatkan kilang pembungkusan semula minyak masak bersubsidi.

“Semasa semakan terdapat syarikat tidak melaporkan amaun jualan yang sepatutnya, tidak melaporkan pendapatan serta tiada fail cukai,” katanya dalam sidang media mengenai Op Saji di ibu pejabat LHDN di sini hari ini.

Siasatan cukai terhadap 63 syarikat itu melibatkan 44 syarikat yang kurang melaporkan pendapatan, 19 syarikat tidak mempunyai fail cukai, serta semakan terhadap 127 pengarah syarikat berkaitan, katanya.

Menurutnya, hasil pemeriksaan premis sepanjang Op Saji itu turut mendapati syarikat tidak melaporkan penjualan minyak bersubsidi, menggunakan kuota minyak bersubsidi pihak lain dan menjual minyak tersebut secara haram, serta tidak menggunakan sepenuhnya kuota pembungkusan seperti yang diperuntukkan tetapi menuntut bayaran subsidi penuh.

Mengenai modus operandi penyelewengan subsidi minyak masak, Mohd Nizom berkata syarikat terlibat mendapatkan bekalan minyak masak bersubsidi daripada syarikat pembekal menggunakan lesen daripada syarikat lain untuk dijual pada harga pasaran.

“Mereka juga mengupah pihak ketiga bagi menguruskan pemindahan minyak masak bagi tujuan penjualan ke luar negara, menuntut subsidi tetapi tiada sebarang penjualan minyak masak paket, selain mewujudkan pemborong palsu bagi tujuan tuntutan subsidi tetapi pemborong tersebut merupakan syarikat itu sendiri,” katanya.

Ditanya mengenai tindakan terhadap pihak yang mengelak cukai iaitu dari sudut melaporkan jumlah pendapatan yang kurang, Mohd Nizom berkata ia merupakan kesalahan di bawah Seksyen 112 (3) dan Seksyen 113(2) Akta Cukai Pendapatan 1967 serta boleh dikenakan penalti sehingga 300 peratus daripada amaun cukai terkurang lapor.

“Kalau kurang lapor (pendapatan) RM1 juta, dan didapati kesalahan adalah berat dan sebagainya, maksimum penalti adalah RM3 juta, dan pembayar cukai kena bayar RM4 juta,” katanya.

Menurutnya, pendapatan terkurang lapor kesan dari aktiviti penyelewengan subsidi minyak masak dianggarkan sebanyak RM1 bilion melibatkan tahun taksiran 2018 hingga 2020.- BERNAMA


‘Diserang’ histeria, panjat dinding elak dicekup Imigresen

KUALA LUMPUR 20 Mac. – Tiga lelaki pendatang tanpa izin bertindak nekad memanjat dinding yang diperbuat daripada zink setinggi kira-kira 20 kaki (enam meter) sebelum terjatuh ke dalam longkang dipenuhi najis bagi mengelak ditahan anggota Jabatan Imigresen dalam operasi, awal pagi ini.

Bagaimanapun, cubaan tiga lelaki yang tidak memiliki dokumen perjalanan lengkap itu gagal apabila berjaya dikesan dan ditahan dalam Op Jabatan Imigresen di sebuah tapak pembinaan di Jalan Imbi, di sini bermula kira-kira 10 malam tadi hingga 2.30 pagi.

Operasi yang dilaksanakan secara bersepadu antara Jabatan Imigresen Wilayah Persekutuan Kuala Lumpur dan Ibu Pejabat Putrajaya itu juga ‘cemas’ seketika apabila seorang wanita warga Indonesia berpura-pura diserang histeria dan mendakwa mengalami kekejangan pada bahagian badan.

Taktik wanita itu terbongkar apabila anggota Angkatan Pertahanan Awam yang turut menyertai operasi itu memberikan rawatan kecemasan dan mendapati ia hanyalah lakonan bagi mengelak ditahan pihak berkuasa.

Mereka antara 328 warga asing yang ditahan dalam operasi itu sebelum dibawa ke Depoh Tahanan Sementara Bukit Jalil untuk pemeriksaan lanjut.

Timbalan Menteri Dalam Negeri Datuk Seri Ismail Mohamed Said yang turut menyertai operasi berkenaan berkata, operasi kali ke-75 itu menyasarkan kawasan tapak pembinaan bagi memastikan kesahihan pasport dan tempoh pas lawatan kerja sementara (PLKS) yang dimiliki pekerja warga asing.

Menurutnya, kesemua warga asing yang ditahan berusia 22 hingga 63 tahun membabitkan 204 warga Bangladesh, Indonesia (108), India (empat), Myanmar (sembilan) dan lain-lain (tiga).

“Pelbagai rupa dan bentuk majikan pelik yang ditunjukkan warga asing ini, jadi kita akan siasat bagi menentukan sama ada pekerja ini ditempatkan di sektor asal seperti yang didaftarkan majikan atau sebaliknya.

“Saya perhatikan, suasana di kawasan ini tidak selesa dan sempurna daripada segi kemudahan penginapan asas yang diperuntukkan di bawah Akta 446 (Akta Standard Minimum Perumahan, Penginapan dan Kemudahan Pekerja 1990) yang mana makan minum, tidur dan pembuangan air kecil serta besar yang tidak terurus tanpa pematuhan prosedur operasi standard (SOP), perkara ini akan segera dirujuk kepada (Kementerian) Sumber Manusia,” katanya.

Ismail berkata tindakan tegas akan diambil terhadap majikan sekiranya siasatan mendapati pekerja warga asing melakukan pekerjaan di sektor bertentangan dengan pekerjaan yang didaftarkan dalam dokumen.


Beri kelonggaran Pas Johor untuk pilih PN atau MN

MELAKA 5 Feb – PAS Pusat perlu memberi ruang kepada PAS Johor untuk membuat pilihan sama ada mahu bersama Parti Pribumi Bersatu (Bersatu) dalam Perikatan Nasional (PN) atau memilih UMNO dalam Muafakat Nasional (MN) dalam Pilihan Raya Negeri (PRN).

Bekas Pesuruhjaya PAS Melaka, Datuk Kamaruddin Sidek berkata, ia berikutan PAS Johor lebih mengetahui parti mana yang dilihat memberi kelebihan untuk berada dalam kerajaan selepas PRN Johor nanti.

Justeru katanya, PAS Johor perlu membuat keputusan mengenai pendirian mereka bagi menghadapi pilihan raya itu meskipun PAS Pusat mempunyai pendirian sendiri.

“Di Johor, PAS hanya menang satu kerusi pada PRU-14 (Pilihan Raya Umum ke-14) namun begitu jika kita buat keputusan yang tidak menguntungkan, bukan setakat satu kerusi tidak dapat dipertahankan malah tidak mustahil tewas semua (kerusi) ditandingi.

“Sudah tentu ahli akar umbi tidak mahu nasib (PAS) di Johor sama seperti di Melaka, kita mesti nak tambah daripada sekadar menang satu kerusi.

Mengulas lanjut Kamaruddin berkata, bagi memastikan perkara itu, pucuk pimpinan tertinggi PAS perlu mengkaji semula analisis daripada PAS Johor sama ada bergabung dengan PN atau bersama MN memberi kelebihan kepada parti itu.

“Rundingan masih boleh diteruskan sebelum penamaan calon. Apa sahaja boleh berubah dan saya harapkan sesuatu dapat dicapai bagi menyelamatkan parti asalkan jangan kita rugi dalam PRN Johor nanti,” ujarnya.

Pada 29 Januari lalu, Pengerusi PN, Tan Sri Muhyiddin Yassin mengumumkan Bersatu dan PAS akan bertanding di bawah PN dalam PRN Johor.


MCA, MIC terus sokong kerajaan PN

KUALA LUMPUR 6 Ogos – Parti komponen Barisan Nasional (BN), MCA dan MIC hari ini turut berpendirian menyokong kerajaan Perikatan Nasional (PN) bagi mengekalkan kestabilan politik dan membantu rakyat menghadapi pandemik COVID-19.

Presiden MCA Datuk Seri Dr Wee Ka Siong yang juga Ahli Parlimen Ayer Hitam berkata, parti itu tidak berganjak dengan pendirian yang dinyatakan oleh BN tahun lepas untuk terus menyokong PN sehingga Pilihan Raya Umum ke-15 (PRU15).

“Jadi selagi keputusan itu kekal, kita rasa terpanggil bawa ketetapan ini bersama rakan-rakan perjuangan dalam BN, kita anggap kita pentingkan rakyat, soal COVID-19 kita uruskan, dan akhirnya rakyat buat keputusan dalam PRU,” katanya yang turut menghadiri sidang media oleh Timbalan Perdana Menteri Datuk Seri Ismail Sabri Yaakob di Menara Dewan Bandaraya Kuala Lumpur, di sini hari ini.

Sidang media itu dihadiri 21 daripada 31 Ahli Parlimen UMNO dan BN yang menyokong kerajaan PN di bawah pimpinan Perdana Menteri Tan Sri Muhyiddin Yassin untuk meneruskan pentadbirannya.

Sementara itu, Timbalan Presiden MIC Datuk Seri M. Saravanan yang senada dengan MCA berkata, segala keputusan seharusnya dibuat di peringkat tertinggi BN memandangkan parti itu bertanding pada PRU14 atas tiket BN.

Menteri Sumber Manusia itu berkata: “Segala keputusan harus dibuat di peringkat BN. Jadi sehingga sebarang (keputusan lain dibuat), kita teruskan sokongan kita (kepada kerajaan PN).

“Tak ada masalah untuk ikut UMNO, tapi ia perlu dibuat di peringkat BN. Sebagai individu, saya boleh ikut.. tapi apa pula yang akan saya beritahu anggota MIC?” soal Saravanan yang juga Ahli Parlimen Tapah.


Melaka ‘juara’ kluster rentas negeri

PUTRAJAYA 30 Mei – Melaka menjadi negeri di tangga teratas merekodkan kluster berkaitan aktiviti rentas negeri bagi tempoh 1 April hingga 28 Mei.

Kementerian Kesihatan Malaysia (KKM) dalam satu kenyataan memaklumkan, sebanyak lapan kluster rentas negeri direkodkan di Melaka, atau bersamaan 40 peratus daripada jumlah keseluruhan kluster.

“Selain Melaka, Terengganu di tangga kedua dengan tiga kluster atau bersamaan 15 peratus, diikuti Kelantan, Perak dan Pahang dengan masing-masing dua kluster (10 peratus).

“Kluster-kluster rentas negeri adalah termasuk yang berpunca dari kes indeks yang merentas negeri, misalnya pulang bagi sambutan Hari Raya Aidilfitri, pulang menziarahi keluarga, menghadiri majlis perkahwinan, majlis hari jadi, majlis pengebumian atau kursus di negeri lain serta menjalankan pelbagai aktiviti merentas negeri,” kata kenyataan tersebut.

Selain kluster rentas negeri, KKM memaklumkan Melaka juga menjadi antara negeri yang menyumbang kepada kluster perayaan Hari Raya Aidilfitri apabila merekodkan dua kluster setakat ini.

Negeri yang mencatatkan bilangan kluster terbanyak berkaitan hari raya setakat ini ialah Sabah dengan tujuh kluster atau bersamaan 26.9 peratus, diikuti Kelantan dengan lima kluster (19.2 peratus) serta masing-masing dua kluster direkodkan di Johor, Selangor, Pahang dan Wilayah Persekutuan Labuan, selain Melaka.

“Sejak 13 hingga 28 Mei 2021, sebanyak 26 kluster yang berpunca dari sambutan perayaan Hari Raya Aidilfitri dilaporkan oleh CPRC Kebangsaan KKM.

“Daripada jumlah kes positif tersebut, dua kematian telah dilaporkan sehingga kini dan satu kes sedang mendapatkan rawatan di unit rawatan rapi (ICU),” tambah kenyataan itu lagi.

Justeru, KKM menyeru masyarakat agar mengambil iktibar dan tidak mengulanginya dalam perayaan lain termasuk Pesta Kaamatan dan Hari Gawai yang akan disambut tidak lama lagi.

Masyarakat juga diingatkan bahawa larangan merentas daerah dan negeri masih lagi berkuat kuasa dan begitu juga larangan kunjung mengunjung bagi menyambut perayaan.


Lelaki dipercayai hilang dalam banjir kilat

Ketua Balai Bomba dan Penyelamat Seremban Mohamad Idris berkata dalam kejadian kira-kira 1.30 pagi itu, seramai 30 anggota bomba dan pegawai bersama empat jentera telah dikerah ke lokasi kejadian bagi menyelamatkan mangsa yang terjejas.

“Seramai 20 mangsa telah diselamatkan bagaimanapun lelaki berkenaan dihanyutkan arus deras dan kami akan meneruskan operasi mencari dan menyelamat mangsa hari ini,” katanya ketika dihubungi Bernama.


Pantai Siring berubah wajah 10 tahun lagi

SERKAM 7 Januari – Dalam tempoh 10 tahun lagi, Pantai Siring di bawah Dewan Undangan Negeri (DUN) Serkam bakal ditransformasi menjadi kawasan pelancongan baharu Negeri Melaka.

Jika sebelum ini, kawasan itu lebih sinonim sebagai perkampungan nelayan, suasana itu bakal berubah 360 darjah melalui pelan transformasi yang direncana Kerajaan Negeri.

Ahli Dewan Undangan Negeri (Adun) Serkam Datuk Zaidi Attan berkata, pelan pembangunan Pantai Siring bermula pada 2018 selepas ia diluluskan pada Bajet Negeri Melaka ketika itu.

Menurutnya, pembangunan itu bakal melibatkan tiga fasa yang direncana secara tersusun bagi memastikan agenda itu dapat dilakukan mengikut jangka masa ditetapkan

Katanya, ia membabitkan kos berjumlah RM30 juta yang mana, proses pengambilan tanah bagi mewujudkan jajaran baharu sedang berlaku pada ketika ini.

Jelas Zaidi, bagi fasa kedua nanti, kerja-kerja membangunkan MyPantaiSiring akan bermula selepas ia disebut pada pembentangan Bajet 2023 Negeri Melaka, Disember lalu.

Katanya, MyPantaiSiring merupakan projek membangunkan pelantar terapung sejauh 500 meter dengan lebar kira-kira 80 meter oleh Melaka Corporation (MCorp) atau dahulu dikenali sebagai Perbadanan Kemajuan Negeri Melaka (PKNM).

Zaidi berkata, pelantar itu akan dibangunkan enam unit kedai atas air, selain menjadi tapak untuk kendera saji (foodtruck) pada setiap hujung minggu sebagai penarik di kawasan itu.

“Di samping itu, kita juga akan mewujudkan tempat untuk membekukan hasil laut yang mana pengunjung dari luar Melaka yang ingin membeli bahan mentah boleh meletakkan barangan mereka di ‘freezer’ yang kita tempatkan dan bahan mentah itu akan beku dalam tempoh satu jam.

Beliau yang juga Exco Perumahan, Kerajaan Tempatan dan Alam Sekitar negeri berkata, kerja-kerja bagi pembangunan fasa 2 itu dijangka membabitkan kos sekitar RM67 juta.

“Pada masa sama, ia juga bakal meningkatkan aktiviti ekonomi masyarakat di kawasan luar bandar yang mana kita menyasarkan kesemua fasa ini mampu direalisasikan dalam tempoh 10 tahun akan datang,” katanya.

Karier:-
– Exco Perumahan, Kerajaan Tempatan dan Alam Sekitar (2021 – kini)
– Ahli Dewan Undangan Negeri Serkam (2021 – kini)
– Timbalan Pengerusi Syarikat Air Melaka Berhad

Politik:-
– Naib Ketua UMNO Bahagian Jasin (2018 – kini)
– Ketua Penerangan UMNO Bahagian Jasin (2013 – 2018)
– Ketua Pergerakan Pemuda UMNO Bahagian Jasin (2009 – 2013)

Institusi Pendidikan:-
Sekolah Kebangsaan: 7
Sekolah Menengah: 2
Sekolah Rendah Agama JAIM: 9
Sekolah Jenis Kebangsaan Cina: 1
Sekolah Jenis Kebangsaan Tamil: 1
Pendidikan Khas – 3


Pertembungan 6 penjuru di Asahan?

ASAHAN 8 Nov – Seramai enam calon menghantar borang penamaan bagi bertanding di Dewan Undangan Negeri (DUN) Asahan pada Pilihan Raya Negeri (PRN) Melaka, 20 Nov ini.

Kemudiannya, calon Pakatan Harapan (PH) Datuk Seri Utama Idris Haron pula tiba pada jam 8.35 pagi disusuli calon Barisan Nasional (BN), Fairul Nizam Roslan yang tiba seminit selepas itu.

Calon Perikatan Nasional (PN) Danesh Basil pula tiba pada jam 9.09 pagi diikuti dua lagi calon Bebas iaitu Azmar Abdul Hamid, 49 dan Mohd Nor Salleh, 43 tiba pada jam 9.15 dan 9.26 pagi.

Bagaimanapun pengumuman sebenar jumlah calon yang disahkan bertanding di kerusi berkenaan hanya akan diumumkan Suruhanjaya Pilihan Raya (SPR) pada jam 11 pagi nanti.


Tugu peringatan Puteri Diana dirasmikan sempena ulang tahunnya ke – 60

LONDON 2 Julai – Putera Britain, William dan Harry pada Khamis merasmikan tugu peringatan mendiang bonda mereka, Puteri Diana dalam satu upacara ringkas di Sunken Garden, Istana Kensington, London, sempena ulang tahun kelahiran ke-60 Diana, lapor Sputnik.

Tugu peringatan itu dibina atas permintaan William dan Harry pada 2017 ketika ulang tahun ke-20 kematian ibu mereka, kata pejabat akhbar Istana Kensington dalam satu kenyataan.

“Hari ini, sepatutnya ulang tahun ke-60 bonda kami, kami mengenang kasih sayangnya, kekuatan dan perwatakan lembutnya – yang juga menjadi inspirasi kepada dunia, mengubah banyak kehidupan menjadi lebih baik. Setiap hari, kami berharap bonda masih bersama kami, dan diharapkan tugu ini menjadi simbol kehidupan dan legasinya, ” ujar William dan Harry, dipetik daripada akaun Twitter rasmi The Duke dan Duchess of Cambridge.

Arca bersaiz manusia itu hasil ukiran Ian Rank-Broadley dan ukirannya menampilkan “sifat kelembutan dan kemanusiaan sambil mempamerkan kesan yang ditinggalkannya daripada generasi ke generasi.”

Taman Sunken – satu daripada tempat kegemaran Puteri Diana di Istana Kensington – direka semula sempena perasmian tugu peringatan itu. Dengan hasil sentuhan khas termasuk bunga kegemaran mendiang, Taman Sunken kini berwajah baharu sebagai simbolik penghormatan buat Puteri Wales itu.


Semua pihak terlibat tangani isu sosial anak-anak

DURIAN TUNGGAL 12 Jun – Seluruh masyarakat termasuk badan bukan kerajaan (NGO), cendekiawan,pemikir dan pembuat dasar perlu bekerjasama bagi menangani isu sosial yang berlaku dalam kalangan generasi muda hari ini.

Ketua Menteri, Datuk Seri Utama Sulaiman Md Ali berkata, semua pihak perlu mengambil berat keadaan yang berlaku di sekeliling terutama dalam keluarga dan jiran tetangga supaya langkah kawalan dan pencegahan awal dapat dilakukan.

Katanya, ia berikutan masalah itu tidak hanya berlaku pada kaum mahupun golongan tertentu, sebaliknya ia adalah isu merentas pelbagai bangsa dan budaya.

“Peranan semua anggota masyarakat khususnya kita yang berada di sini pada hari ini, sangat penting dan menjadi teras utama dalam proses pembangunan sesebuah negara.

Beliau berkata demikian pada ucapan perasmiannya pada Seminar Isu Sosial Masyarakat 2022 diadakan di Dewan Canselor Universiti Teknikal Malaysia Melaka (UTeM), di sini hari ini.

Program diadakan sejak 9 pagi tadi menghimpunkan kesedaran buat peserta dengan diberikan pendedahan menerusi forum yang dihadiri Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay; Setiausaha Agong Persekutuan Persatuan-Persatuan Kesihatan Reproduktif (FDHAM), Dr. Satesh Kumar Periyasamy dan Pakar Perubatan Psikiatri Universiti Sains Islam Malaysia (USIM), Dr Khadijah Hasanah Abang Abdullah.

Program anjuran Persatuan Kesihatan Reproduktif Melaka itu banyak memfokuskan beberapa isu sosial yang membelenggu masyarakat terutama isu jenayah seksual, dadah, kesihatan mental serta pelbagai lagi dalam kalangan generasi muda.

Sementara itu, Pengerusi Persatuan Kesihatan Reproduktif Melaka, Datuk Haryaty Hamdzah berkata, program seumpama itu perlu diperluaskan sehingga ke peringkat akar umbi agar memberi kesedaran menyeluruh kepada masyarakat.

“Ia pwerlu diperluaskan sehingga ke peringkat masyarakat supaya kesedaran ini mampu ditingkatkan dengan menerusi kerjsama NGO, pemimpin masyarakat malah ia sekali gus membantu pihak berkuasa untuk menangani gejala yang melanda.

“Sekurang-kurangya kita membantu secara tidak langsung untuk kita melahirkan masyarkat yang lebih sihat yang peka dan risau dengan generasi kita,” katanya.


Waspada panggilan, SMS menyamar pegawai agensi kerajaan

PUTRAJAYA, 1 Jun – Orang ramai diingatkan agar berwaspada dengan panggilan atau khidmat pesanan ringkas (SMS) daripada individu atau nombor yang menyamar pegawai agensi kerajaan, menurut Suruhanjaya Komunikasi dan Multimedia Malaysia (MCMC).

MCMC dalam kenyataan hari ini menasihati orang ramai untuk mengambil langkah berjaga-jaga antaranya memutuskan panggilan dan mengabaikan SMS tersebut dan jangan sesekali mengikut arahan pemanggil atau penghantar SMS.

MCMC juga menasihati orang ramai supaya melaporkan panggilan dan SMS tersebut kepada pihak polis untuk tindakan dan kongsikan pengalaman dengan keluarga serta rakan sebagai usaha memberikan kewaspadaan supaya tidak menjadi mangsa.

Sekiranya sesiapa telah menjadi mangsa scam, individu terlibat dinasihatkan untuk segera melaporkan kepada pihak polis atau merujuk kepada CCID Scam Response Center di talian 03-2610 1159 atau 03-2610 1599.


Lebih 470 acara pelancongan sempena Tahun Melawat Melaka 2024

TABOH NANING 17 Disember – Kerajaan Negeri bakal merancang lebih 470 acara utama dan mingguan dalam kalender pelancongan negeri tahun depan.

Katanya, Kerajaan Negeri turut berhasrat untuk berkolaborasi dengan Kedutaan Belanda bagi menganjurkan satu lagi acara besar tahun depan iaitu ‘Malakka Dutch Festival’ dalam menarik kehadiran pelancong ke negeri ini.

“Marilah bersama berganding bahu dalam memacu sektor pelancongan memandangkan industri ini perlu kekal bersaing bukan hanya membabitkan destinasi menarik, bahkan turut merangkumi pelancongan makanan, rekreasi, festival dan banyak lagi.

Hadir sama pada majlis itu ialah Duta Belanda ke Melaka Jaap Werner bersama isteri, Sorayah Werna; Pengurus Besar Bahagian Promosi Pelancongan (BPP) Melaka, Shaari Basiron dan lain-lain kenamaan.


Dakwaan amang seksual, pengetua maahad tahfiz dibenar ikat jamin

IPOH, 7 Mac – Mahkamah Tinggi di sini hari ini membenarkan bekas pengetua sebuah maahad tahfiz, Azizul Yahya, dibebaskan dengan jaminan RM20,000 dengan seorang penjamin sementara menunggu perbicaraan kes amang seksual dihadapinya sebelum ini.

Hakim Datuk Abdul Wahab Mohamed memutuskan demikian selepas mendengar permohonan peguam Mohd Hafiz Jalaludin yang mewakili Azizul selepas permohonan sebelum ini ditolak di Mahkamah Sesyen di sini.

Pada 28 Jan lepas, Mahkamah Sesyen tidak membenarkan tertuduh diikat jamin dan peguam mewakili Azizul ketika itu Muhamad Shahrul Nizam Mohd Radi, memaklumkan pihaknya akan menfailkan semakan terhadap keputusan tersebut ke Mahkamah Tinggi.

Abdul Wahab turut mengenakan beberapa syarat ke atas Azizul, 30, termasuk menyerahkan pasportnya kepada mahkamah atau pihak polis, dan melapor diri ke balai polis terdekat di Ibu Pejabat Polis Daerah Batu Gajah sebelum setiap 3 hari bulan.

Abdul Wahab berkata jaminan yang diberikan akan terbatal dan tertuduh akan direman semula sekiranya melanggar syarat jaminan dan menetapkan 29 April sebagai tarikh sebutan semula kes.

Pada 28 Jan lepas, Azizul mengaku tidak bersalah selepas kesemua pertuduhan dibacakan di hadapan Hakim Norita Mohd Ardani di Mahkamah Sesyen.

Mengikut kertas pertuduhan, Azizul menghadapi 14 pertuduhan melakukan amang seksual terhadap lima pelajar berusia antara 13 dan 15 tahun manakala satu pertuduhan menunjukkan video lucah kepada mangsa yang sama.

Dia dituduh melakukan perbuatan tersebut di sebuah maahad tahfiz di Batu Gajah antara Februari sehingga Oktober 2021 mengikut Seksyen 14(a), 14(b), 14(d) dan 15 (e) Akta Kesalahan-kesalahan Seksual Terhadap Kanak-Kanak 2017, yang membawa hukuman penjara maksimum 20 tahun dan sebat, jika sabit kesalahan. – BERNAMA


COVID – 19 mustahil buatan manusia- Pakar

BEIJING 18 Julai – Seramai 21 ahli sains China dan seorang pakar Britain yang bekerja di China berjaya membuktikan melalui penggunaan teori evolusi klasik bahawa virus COVID-19 bukanlah hasil buatan manusia, sebaliknya ia berasal dari persekitaran semula jadi.

Perkara itu terkandung dalam artikel “On the origin of SARS-CoV-2-The blind watchmaker argument” yang diterbitkan dalam majalah akademik “SCIENCE CHINA: Life Sciences” versi bahasa Inggeris tajaan bersama Akademi Sains China dan Suruhanjaya Tabung Sains Alam Negara.

Penulis utama artikel tersebut, Prof. Wu Zhongyi dari Institut Sains Nyawa Universiti Sun Yat-sen, menyatakan terdapat satu pandangan yang sudah diterima secara meluas, iaitu evolusi spesies tidak bertujuan khas.

“Sebaliknya ia perlu beransur-ansur mengubahsuaikan diri bagi hidup dalam alam untuk suatu jangka masa lama, dan sering mengalami perubahan secara rawak,” katanya.

Prof. Wu berkata, COVID-19 sebagai virus yang ‘sempurna’ ia pasti hasil daripada evolusi alam kerana sehebat mana pun seseorang ahli sains itu belum tentu dapat ‘mencipta’ suatu virus yang boleh menyesuaikan diri dengan manusia dalam keadaan sempurna.

Contohnya, pengusaha telefon bimbit paling berprestij dan berpengalaman tidak akan dapat menghasilkan reka bentuk produk paling popular di dunia di peringkat awal.

Menurut model itu, tempat asal usul (PLO) COVID-19 dikenal pasti di kawasan terpencil yang kurang kegiatan manusia, COVID-19 dapat bersaing dengan virus lain dalam memilih perumah binatang yang berbeza.

Kemudian, secara kebetulan COVID-19 tersebar ke suatu kumpulan penduduk yang belum membentuk imuniti kelompok sehingga menjadikannya kumpulan pertama terjejas apabila wabak tercetus.


MINDEF wujudkan pasukan petugas urus COVID-19

KUALA LUMPUR 1 Sept – Sebuah pasukan petugas diwujudkan untuk mengkoordinasi usaha Kementerian Pertahanan (MINDEF) dan Angkatan Tentera Malaysia (ATM) dalam menguruskan agenda nasional memerangi pandemik COVID-19.

Menteri Kanan Pertahanan Datuk Seri Hishammuddin Tun Hussein berkata, pasukan petugas itu akan diketuai oleh timbalannya Datuk Seri Ikmal Hisham Abdul Aziz.

Beliau berkata penubuhan pasukan itu adalah sebahagian daripada usaha merealisasikan peningkatan petunjuk prestasi utama utama (KPI) sebagaimana yang dinyatakan perdana menteri baru-baru ini, dan setiap minggu Ikmal Hisham akan memberikan laporan terus mengenai pasukan berkenaan kepadanya.

“MINDEF dan ketiga-tiga cabang perkhidmatan ATM perlu melaporkan tindakan yang telah dilaksanakan selama lebih setahun ini serta mencadangkan kepada saya apa lagi tindakan susulan yang boleh ditambah baik,” katanya dalam sidang media khas selepas memulakan tugas rasmi sebagai Menteri Kanan Pertahanan di Wisma Pertahanan, di sini.

Menurutnya langkah itu dibuat dengan turut mengambil kira Pelan Pemulihan Negara, Program Imunisasi COVID-19 Kebangsaan dan Pasukan Bertindak Khas Greater Klang Valley, selain membantu usaha yang dilaksanakan oleh Majlis Keselamatan Negara.

Hishammuddin berkata, kelebihan sedia ada MINDEF dan ATM seperti infrastruktur ATM di seluruh negara umpamanya Hospital Angkatan Tentera, hospital medan serta sekolah dalam kem ATM, boleh dimanfaatkan untuk penambahbaikan bagi memenuhi keperluan agenda nasional.

“Saya bersama timbalan saya serta kepimpinan MINDEF dan ATM akan segera turun ke lapangan bagi mendapatkan maklum balas dan cadangan daripada kakitangan serta anggota berkenaan keadaan operasi semasa,” katanya.

Hishammuddin berkata dalam konteks ini, beliau akan bekerjasama dengan Menteri Dalam Negeri Datuk Seri Hamzah Zainudin selaku Pengerusi Jawatankuasa Pemantauan dan Penguatkuasaan khususnya dalam mengatur gerak semua agensi penguatkuasaan secara menyeluruh agar usaha memperkemaskan aspek ini dapat dilaksanakan.

“Selain itu MINDEF dan ATM akan terus memperkukuh hubungan dan kerjasama dengan rakan-rakan negara sekutu sedia ada, serta meneruskan hubungan baik bersama negara-negara lain yang telah saya usahakan sewaktu di Wisma Putra,” katanya.

Turut hadir, Panglima ATM Jeneral Tan Sri Affendi Buang, Panglima Tentera Darat Jeneral Tan Sri Zamrose Mohd Zin, Panglima Tentera Laut Laksamana Tan Sri Mohd Reza Mohd Sani dan Panglima Tentera Udara Jeneral Tan Sri Ackbal Abdul Samad.


JAWI siasat wanita hina agama Islam di sebuah kelab

KUALA LUMPUR, 9 Julai – Jabatan Agama Islam Wilayah Persekutuan (JAWI) telah menjalankan siasatan awal berhubung satu klip video tular disyaki menghina agama Islam baru-baru ini yang berlaku di sebuah kelab di sekitar Taman Tun Dr Ismail di sini.

Pengarahnya Datuk Mohd Ajib Ismail berkata pihaknya mengambil maklum berkenaan video tular berkenaan dan siasatan awal telah dilaksanakan oleh Bahagian Penguatkuasaan JAWI.

Di bawah Seksyen 7, Akta Kesalahan Jenayah Syariah (Wilayah-Wilayah Persekutuan) 1997 (Akta 559), mana-mana individu yang secara lisan atau secara bertulis atau dengan gambaran yang tampak atau dengan cara-cara lain menghina agama Islam atau menyebabkan Islam dipandang hina, mempersendakan, mengajuk-ngajuk atau mencemuh amalan atau upacara yang berhubungan dengan agama Islam merupakan satu kesalahan yang apabila disabitkan boleh didenda tidak melebihi RM3,000 atau penjara maksimum dua tahun atau kedua-duanya.

Mohd Ajib berkata kepada Bernama ketika dihubungi hari ini bahawa JAWI tidak akan berkompromi dengan sebarang perbuatan yang bertujuan menghina dan mencemarkan imej serta kesucian Islam yang berlaku di Wilayah Persekutuan khususnya menjelang ketibaan Aidiladha yang mulia.

Video berdurasi 54 saat itu tular di media sosial dan mendapat pelbagai komen dalam kalangan netizen apabila seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran lalu menanggalkan pakaian yang menutup aurat itu dan hanya meninggalkan pakaian yang mencolok mata.


Banyak ‘jiwa kacau’ di media sosial, perlu dikawal sebelum parah

JIKA diamati komen warganet berhubung tulisan atau gambar yang dipaparkan di media sosial, boleh dilihat semakin menjadi-jadi penyakit tidak senang hati atau iri hati atau lebih tepat penyakit ‘jiwa kacau’ di laman berkenaan.

Perhatikan apabila sesuatu gambar dikongsi, pasti akan ada ciapan komen yang secara tidak sedar menonjolkan sifat dan identiti si penulis atau pengguna media sosial itu sendiri.

Sebagai contoh, seorang wanita yang tinggal jauh di bumi Chicago, Amerika Syarikat memuatkan gambar dalam ruangan kumpulan masakan yang amat popular di negara ini yang mempunyai 1.5 juta ahli, gambar menu masakan tradisi Malaysia iaitu nasi lemak dengan berlatar belakangkan salji turun dari jendela rumahnya.

Yang menyokong ramai, begitu juga yang kurang senang dengan gambar berlatarbelakangkan suasana di negara cuaca sejuk itu sehingga siap meminta jangan lagi berkongsi gambar dalam kumpulan tersebut.

Komen ejekan atau berunsur negatif untuk perkongsian yang lain turut mengundang tekanan emosi dan boleh menjadi lebih parah sehingga berlaku kejadian bunuh diri, sekiranya perkara ini gagal dibendung.

Mengulas ‘penyakit jiwa kacau’ di media sosial ini, Pensyarah Kanan (Bimbingan & Kaunseling) Pusat Pengajian Ilmu Pendidikan Universiti Sains Malaysia (USM), Dr Syed Mohamad Syed Abdullah berkata sememangnya penyakit tersebut semakin menular dalam masyarakat kini.

“Sebenarnya ia boleh berlaku disebabkan kepelbagaian persepsi dan juga perbezaan pendapat dalam komuniti dan masyarakat. Sepertimana yang kita tahu individu memiliki personaliti yang berbeza dan ia merangkumi sikap, nilai persepsi dan motivasi yang berbeza antara satu sama lain.

“Cara setiap individu menerima atau menghayati sesuatu peristiwa, sesuatu bahan tersebut adalah sebenarnya berbeza. Kalau kita tengok media sosial ini ia adalah trend semasa yang kita tidak dapat elakkan, jadi dengan perubahan peningkatan kecekapan teknologi komunikasi terkini menjadikan media sosial ini satu platform yang popular yang sedang digunakan sekarang,” katanya kepada Bernama baru-baru ini.

Menurut beliau lagi, perubahan yang lebih terkini dengan ledakan teknologi menyaksikan inovasi demi inovasi diperkenalkan serta platform media sosial itu dilihat semakin mudah menambat dan menawan hati pengguna.

“Jadi dengan kemudahan tersebut sepatutnya sebaran maklumat, kemudahan capaian maklumat yang lebih pantas, lebih terangkum, lebih luas dan macam-macam lagi. Hal ini menjadikan kehidupan manusia pada asasnya semakin mudah, boleh membantu dari mana sahaja dalam keadaan yang cepat dengan skala yang lebih efisien .

“Cuma yang menjadi isu adalah apabila terdapat segelintir pengguna media sosial yang mungkin berlawan arus dan menyalahgunakan media sosial. Perkara yang berlaku ini adalah dari sebab kepelbagaian persepsi, perbezaan pendapat dalam masyarakat . Media sosial ini sepatutnya platform yang digunakan dengan cara yang wajar tetapi terdapat segelintir pengguna yang menyalahgunakan platform ini,” tambahnya.

Menurut Syed Mohamad, sememangnya wujud gangguan psikologi serta kes yang memberi kesan mental serta emosi kepada individu akibat daripada kesan penulisan atau ciapan yang dibuat daripada pengguna laman sosial.

Beliau berkata, sekiranya individu yang menjadi sasaran gangguan atau buli di media sosial tidak tahu bagaimana hendak menangani keadaan itu, nescaya ia akan memberi impak yang kuat kepada emosi serta mental individu berkenaan.

“Meskipun kes tesebut bersifat terpencil dan masih tidak berlaku dengan meluas di negara ini namun perkara tersebut tidak boleh dipandang enteng kerana bermula daripada kes yang sedikit itu yang sebenarnya akan mengganggu-gugat ketenteraman, keharmonian, kesejahteraan, psikologi dan juga kestabilan minda masyarakat Malaysia.

“Maka kes-kes kecil seperti ini perlu ditangani dengan segera dan memang benarlah apabila ada kes bunuh diri disebabkan media sosial ini, kita nampak bahawa betapa kuatnya kesan dan pengaruh yang diterima dan hal ini patut diberi perhatian yang serius oleh semua pihak,” katanya.

Dengan kebanjiran komen dan luahan dalam platform sosial yang dilihat lebih banyak kepada menghentam berbanding kata-kata positif, apakah masyarakat di Malaysia perlu lebih kebal, bersikap tahan maki dan lebih terbuka dalam penggunaan literasi media serta bukan lagi seperti dahulu yang lebih sopan santun?

Beliau menjelaskan, masyarakat negara ini tidak perlu kebal dan juga sangat terbuka kepada semua perkara walaupun daya tahan, kekebalan, keterbukaan minda itu adalah sangat bagus dan sangat dituntut.

“Sebagai masyarakat yang matang, generasi yang boleh menerima cabaran dan sebagainya, namun kita harus lihat sejauhmana keterbatasannya. Bagi saya memadai kita ikut apa yang sedia ada dalam konteks pendidikan dan budaya Malaysia. Kita disarankan bersifat terbuka, lebih tahan dan mengekalkan sopan santun dalam amalan literasi media.

“Saya tidak setuju sekiranya kita dikatakan perlu untuk bersikap kalis maki dan sebagainya sebab ini akan menjadikan masyarakat kita semakin parah dan semakin terbuka tanpa ada kawalan yang sepatutnya. Kita boleh berubah mengikut peredaran masa, perkembangan teknologi serta mengikut tuntutan semasa tetapi kita wajib mengekalkan keharmonian hubungan, agama, masyarakat, mengekalkan entiti budaya Malaysia yang sedia ada,” katanya.

Masyarakat di negara ini, katanya, harus konsisten dengan apa yang ada dan dalam masa yang sama menyesuaikan perkembangan supaya tidak ketinggalan daripada mana-mana negara dan mana-mana masyarakat yang ada.

Ini kerana Malaysia harus bergerak ke hadapan selari dengan perkembangan semasa tanpa perlu mengorbankan nilai-nilai murni adat, budaya, identiti sebagai warga Malaysia.

Justeru Syed Mohamad berkata, cara setiap individu mengendalikan media sosial juga perlu diperbaiki apabila melihat gejala salah guna media sosial kini semakin berleluasa dan menular dalam masyarakat.

“Sebenarnya kita tidak perlu terikut dengan gaya atau kaedah negara lain yang mungkin lebih terbuka dalam cara menjadi seorang pengguna media sosial. Keterbukaan komunikasi pendapat, pandangan itu sebenarnya amat diraikan tetapi dalam keadaan yang terkawal.

“Jika kita lihat sebenarnya di Malaysia ini kita tidak dapat lari dari perlu ada jati diri dan juga perlambangan kita sebagai masyarakat Malaysia termasuk golongan remaja dan kanak-kanak untuk menggunakan media sosial secara berhemah, ” katanya.

Beliau berkata, hukuman dan tindakan yang bersesuaian boleh diambil, umpamanya apabila ada pengguna media sosial yang menghina agama atau membuat provokasi dan ianya perlu dihebahkan.

Mengulas dari sudut psikologi, Syed Mohamad berkata, apabila melihat kumpulan yang tergolong dalam kelompok ‘jiwa kacau’ ini adakalanya timbul rasa kasihan dan simpati kerana mereka itu sebenarnya mempunyai jiwa yang tidak sihat.

Beliau berkata, pengguna media sosial perlu sedar tentang kuasa yang mereka ada apabila berinteraksi di media sosial, sebagai contoh hak melaporkan aduan kepada Suruhanjaya Komunikasi dan Multimedia Malaysia (SKMM) jika didapati ada kes yang sangat-sangat mengganggu.

“Namun saya perhatikan ada juga pengguna media sosial yang bertanggungjawab mengambil inisiatif mereka sendiri contohnya, menasihati, membetulkan fakta, memberi peringatan bersama, menjadi orang tengah dan pelbagai lagi yang dibuat untuk menghalang kumpulan-kumpulan jiwa kacau ini daripada terus merebak dan menular, Saya ucapkan tahniah kepada pengguna media sosial yang bertanggungjawab ini,” katanya.

Berkenaan hak dan peranan pengguna laman sosial, beliau berkata pengguna boleh memilih untuk tidak menghiraukan atau memulau mereka yang menyalahgunakan media sosial.

“Jangan ambil peduli, buat tidak tahu. Dari sudut psikologinya, mereka yang membuat jiwa kacau ini, kadang-kadang mereka perlukan perhatian dan mencari populariti apabila mereka paparkan sesuatu perkara yang menyakitkan dan menjadi panas.

“Mereka rasa seronok apabila orang ramai dan pengguna media sosial yang lain tiba-tiba kelam kabut untuk memberi respons dan maklum balas. Ini sesuatu yang tidak sihat,” jelasnya.

Sementara itu mengulas isu yang sama, Perunding Psikologi Keluarga & Guaman Syarie, Suzana Ghazali berkata apabila seseorang individu membuat perkara tidak baik, ia sememangnya mempunyai kaitan dengan sakit jiwa atau masalah hati.

“Jika semak profil mereka yang membuat perangai sebegitu, seakan akaun mereka diwujudkan untuk membuat kacau dan seolah-olah tindakan tersebut membuatkan mereka lega sebab boleh menjatuhkan orang lain.

“Mereka ini sebenarnya mempunyai masalah dengan diri sendiri, tidak suka dengan pencapaian diri sendiri, rasa tidak senang dengan apa yang dimiliki, rasa tidak yakin dengan kelebihan sendiri. Maka mereka bertindak menjatuhkan orang lain dan saat orang yang dikutuk atau dihina itu dipersenda serta merasa kecewa dan terhina, itulah kemenangan dan kepuasan bagi mereka,” ujarnya.

Menurut beliau, perkara yang sering berlaku itu bukan satu masalah media sosial sebaliknya ia berpunca daripada masalah individu yang sakit jiwa.

Beliau berkata, jalan penyelesaian kepada isu tersebut adalah untuk netizen yang lebih positif membantu mereka yang jiwa kacau, dan bukan menghentam.

“Sekiranya dihentam keadaan akan mejadi lebih parah. Selain itu, pengguna media sosial juga perlu ubah sikap dengan hanya berkongsi perkara yang perlu dan bermanfaat untuk orang lain sahaja. Momen-momen indah untuk kenangan, cukuplah dikongsikan dengan yang terdekat dan dengan yang anda kenal sahaja.

“Jikalau hendak dikongsikan untuk tatapan semua, jiwa anda mesti kebal untuk terima pelbagai komen negatif. Kalau tidak, JANGAN KONGSI sebab anda akan hanya membantu menambah statistik lebih ramai orang tidak betul di luar sana,” katanya.


PKPP: Polis pantau pematuhan SOP semasa Aidiladha

PUTRAJAYA, 30 Julai – Polis Diraja Malaysia (PDRM) akan memantau pematuhan Prosedur Operasi Standard (SOP) semasa perayaan Aidiladha yang disambut umat Islam esok.

Menteri Kanan (Kluster Keselamatan) Datuk Seri Ismail Sabri Yaakob berkata pemantauan bukan sahaja akan dibuat di masjid, surau dan kawasan penyembelihan tetapi juga di rumah-rumah.

“PDRM akan berada di setiap kampung untuk memantau pematuhan SOP termasuk di rumah-rumah seperti yang dilakukan pada Hari Raya Aidilfitri tempoh hari.

“Seperti diumumkan sebelum ini, jamuan makan di rumah sempena sambutan Hari Raya Aidiladha adalah dihadkan kepada 20 orang pada satu-satu masa,” katanya dalam sidang media di sini, hari ini.

Beliau turut mengingatkan orang ramai agar tidak alpa dalam kemeriahan menyambut Aidiladha dan sentiasa mengamalkan pemakaian pelitup muka dan penjarakan sosial.

Dalam perkembangan lain, Ismail Sabri berkata bermula 1 Ogos, kerajaan telah mewajibkan pemakaian pelitup muka di dalam kenderaan awam dan tempat yang sesak seperti pasar, namun tindakan penguatkuasaan bergantung kepada budi bicara PDRM.

“Pelaksaaan bergantung kepada budi bicara pihak polis. Pada peringkat awal biasanya menasihati dengan secara berhemah, bagaimanapun tindakan terserah kepada pihak PDRM.

Sementara itu mengenai perkembangan pematuhan SOP semasa Perintah Kawalan Pergerakan Pemulihan, beliau berkata semalam PDRM telah melakukan 1,711 pemeriksaan terhadap individu yang sedang menjalankan kuarantin wajib 14 hari di kediaman masing-masing.

Menurut beliau, PDRM bersama petugas Kementerian Kesihatan akan sentiasa membuat pemeriksaan dan pemantauan terhadap individu-individu yang menjalani kuarantin di rumah bagi memastikan SOP  dipatuhi.

Beliau berkata kerajaan memandang serius insiden-insiden ketidakpatuhan SOP kuarantin di rumah yang telah menyebabkan penularan jangkitan COVID-19 kepada ahli keluarga dan juga masyarakat sekeliling.

“Dalam hal ini, saya ingin mengucapkan terima kasih kepada warga Butterworth, Pulau Pinang yang berwaspada dan peka dalam mengenal pasti individu dengan gelang tangan kuarantin yang cuba berbaris di sebuah bank baru-baru ini.

“Saya juga ingin merakamkan penghargaan kepada pengawal keselamatan bank itu kerana pantas mengambil tindakan untuk menghalang indvidu itu daripada memasuki bank,” katanya.- BERNAMA


Polis berpangkat Koperal didakwa rasuah RM16,000 untuk tutup kes

SHAH ALAM, 27 Mei – Seorang anggota polis berpangkat koperal mengaku tidak bersalah di Mahkamah Sesyen di sini hari ini atas pertuduhan menerima rasuah wang tunai berjumlah RM16,000.

Azrol Khalil, 37, didakwa secara rasuah menerima wang itu daripada seorang lelaki berusia 50 tahun sebagai dorongan untuknya yang bertugas di Bahagian Siasatan Jenayah Komersial, Ibu Pejabat Polis Daerah (IPD) Gombak menutup kes jenayah komersial terhadap individu yang sedang disiasat bahagian itu.

Azrol yang kini bertugas di bahagian pentadbiran didakwa melakukan kesalahan itu di sebuah restoran di Taman Prima, Batu Caves, Gombak pada 7 Feb lepas.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24 (1) akta yang sama.

Sabit kesalahan, tertuduh boleh dipenjara tidak melebihi 20 tahun dan didenda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi. Azrol juga menghadapi pertuduhan pilihan iaitu  sebagai penjawat awam dia didakwa menerima suatu barang berharga atau wang tunai sama (RM16,000) pada tarikh dan lokasi sama.

Dia dituduh melakukan perbuatan itu mengikut Seksyen 165 Kanun Keseksaan yang membawa hukuman penjara sehingga dua tahun atau dengan denda atau kedua-duanya sekali.

Timbalan Pendakwa Raya Noryusriza Zulkifli menawarkan jaminan sebanyak RM10,000 dengan seorang penjamin serta tertuduh diminta melaporkan diri ke pejabat SPRM dan menyerahkan pasport kepada mahkamah.

Peguam yang mewakili tertuduh, P.G Cyril memohon wang jaminan dikurangkan kepada RM5,000 dengan alasan tertuduh kini menanggung isteri serta tiga anak tiri yang tinggal di kuarters kakitangan awam sebuah hospital di Selangor.

Hakim Rozilah Salleh membenarkan Azrol diikat jamin RM8,000 dan melaporkan diri ke pejabat SPRM Selangor pada setiap bulan dan menetapkan sebutan semula kes pada 28 Jun ini.


883 taska berdaftar dengan JKM kembali beroperasi

SEPANG 16 Jun – Sebanyak 883 taska di rumah yang berdaftar dengan Jabatan Kebajikan Masyarakat (JKM) telah kembali beroperasi selepas ditutup berikutan pelaksanaan Perintah Kawalan Pergerakan (PKP).

Menteri Pembangunan Wanita, Keluarga dan Masyarakat Datuk Seri Rina Mohd Harun berkata daripada jumlah itu, 387 telah menjalani pemeriksaan JKM dan didapati mematuhi prosedur operasi standard (SOP) yang ditetapkan.

Antara SOP yang ditetapkan ialah ibu bapa atau penjaga harus memastikan si anak berada dalam keadaan sihat ketika dihantar ke taska, katanya.

“Setakat ini, pemeriksaan mendapati taska di rumah mematuhi pelaksanaan SOP terbabit,” katanya kepada pemberita selepas melawat Taska Afiqah Amniyah di Taman Arked, Dengkil, hari ini.

Sementara itu, Rina berkata mereka yang hilang pekerjaan ekoran pandemik Covid-19 serta berminat untuk menjadi pengasuh kanak-kanak atau menjadi pengusaha taska digalakkan mengikuti Kursus Asuhan dan Didikan Awal Kanak-kanak (KAP).

Kerajaan melalui Pelan Jana Semula Ekonomi Negara (PENJANA) meluluskan bayaran insentif KAP sebanyak RM900 bagi setiap peserta dan mereka yang berminat boleh memohon untuk mengikuti kursus KAP menerusi laman web JKM, katanya.

Kursus KAP terbuka kepada warganegara Malaysia berusia 18 tahun ke atas yang berminat untuk bekerja dalam industri pengasuhan kanak-kanak dan terbuka kepada pengasuh taska yang belum menghadiri dan lulus KAP.


Berkibar dalam lumpur

Biarpun masih terkesima dengan bencana banjir yang berlaku ekoran fenomena kepala air di Gunung Jerai pada 18 Ogos lepas sehingga dianggap sebagai ‘tsunami kecil’ dalam kalangan penduduk, pesara tentera Rosli Mohamad, 51, masih lagi mampu mengukir senyuman.

Manakan tidak, ‘harta paling berharga’ buat seluruh rakyat Malaysia iaitu Jalur Gemilang sedikit pun tidak mengalami sebarang kerosakan akibat bencana itu, walhal air banjir ketika itu sangat deras sehingga mampu merosakkan bumbung zink rumahnya serta beberapa perkakas elektrik lain.

Tambah istimewa lagi, warnanya juga tidak luntur dan tidak disaluti lumpur mahupun kotoran sebagaimana yang boleh dilihat kesan lumpur pada setiap rumah di Jalan Masjid.

“Memang tiap-tiap tahun, saya pasang bendera sempena Hari Kebangsaan dan untuk tahun ini, saya dah pasang sebelum banjir lagi. Bila berlaku banjir, alhamdulillah bendera saya tak rosak walaupun air banjir masuk ke dalam rumah.

“Tetapi, barang elektrik, perabot semuanya rosak. Rumah juga penuh dengan lumpur, tapi saya bersyukur kerana saya dan keluarga selamat serta keadaan rumah pun tak banyak rosak,” katanya kepada Bernama.

Beliau yang kini bekerja sebagai tukang kebun di sebuah sekolah di sini berkata banjir yang berlaku sangat pantas sehingga dia dan keluarganya tidak sempat untuk menyelamatkan barang di dalam rumahnya namun bersyukur apabila bantuan yang diterima daripada pelbagai pihak tiba tidak putus-putus sejak minggu lepas.

Baginya, pelbagai bantuan yang dihulurkan kepada keluarganya dan penduduk di situ sama ada berbentuk makanan mahupun membersihkan rumah adalah harga keharmonian yang dinikmati hasil kemerdekaan negara selama ini apabila masyarakat pelbagai bangsa sanggup datang dari jauh untuk bersama-sama membantu biarpun dalam situasi pandemik.

“Kami sekeluarga dan penduduk di sini sangat menghargai bantuan diterima. Inilah nikmat perpaduan yang dirasai. Kerana itu, bagi saya pengibaran Jalur Gemilang dan menghiaskan rumah dengannya merupakan sedikit inisiatif yang saya lakukan bagi menyahut seruan kerajaan untuk menyemarakkan lagi semangat patriotisme.

“Kita seharusnya bersyukur dengan apa yang kita ada sekarang dan walau apa jua keadaan sama ada ditimpa musibah seperti apa yang berlaku kepada kami iaitu banjir, ia tidak seharusnya mematahkan semangat untuk mengibarkan bendera negara terutamanya sepanjang tempoh sambutan Hari Kebangsaan,” katanya.

Mengulas mengenai semangat patriotisme Rosli, Felo Utama Institut Kajian Etnik (KITA), Universiti Kebangsaan Malaysia Prof Datuk Dr Teo Kok Seong berkata ia wajar dicontohi memandangkan ketika ini didapati tidak ramai yang mengambil inisiatif mengibarkan Jalur Gemilang di rumah mahupun kenderaan mereka.

Beliau berkata semangat patriotisme Rosli yang tidak luntur menyambut Hari Kebangsaan biarpun ditimpa musibah besar adalah jelas memaparkan rasa bersyukurnya kepada keamanan dan apa yang dinikmati hasil daripada kemerdekaan negara.

“Musibah ini mengajar mereka untuk lebih menghargai dengan apa yang mereka ada. Ini merupakan satu tanda kesyukuran dan semangat mengibarkan bendera di kala musim pandemik dan ditimpa musibah wajar dicontohi ramai pihak.

“Biarpun ada menyatakan rasa cinta kepada negara tidak semestinya mengibarkan bendera, namun apabila kita bercakap mengenai rasa cinta, ia mesti dizahirkan dan mengibarkan bendera merupakan antara satu cara menzahirkan patriotisme kita kepada negara,” katanya.


Pemain MU jalani ‘swab test’ Covid-19

PEMAIN dan pegawai kejurulatihan Melaka United (MU) memulakan langkah awal kembali ke kancah bola sepak dengan menjalani ujian calitan (swab test) Covid-19 di Stadium Hang Jebat, hari ini.

Timbalan Presiden Persatuan Bola Sepak Melaka United (MUSA), Datuk Wira Mohd Yusoff Mahadi berkata ujian berkenaan dilakukan sebagai persiapan awal untuk pasukan kembali menjalani latihan dalam masa terdekat.

“Selain untuk memulakan latihan, ujian ini juga diwajibkan kepada setiap pasukan dan pemain seperti yang tertakluk dalam prosedur operasi standard (SOP) yang ditetapkan Malaysian Football League (MFL).

Sementara itu, Setiausaha Agung MUSA, Mohd Asri Ninggal berkata, para pemain hanya akan memulakan latihan selepas menerima keputusan ujian yang disahkan negatif Covid-19.

“Keputusan diperoleh dalam tempoh 48 jam dan selepas itu barulah latihan berpasukan tanpa sentuhan dimulakan mengikut SOP yang ditetapkan. Setiap latihan juga hanya akan dilaksanakan secara tertutup,” katanya.

Terdahulu, Melaka Hari Ini melaporkan hanya latihan tanpa sentuhan dibenarkan kepada pemain-pemain yang beraksi dalam saingan Liga Malaysia pada peringkat awal Perintah Kawalan Pergerakan Pemulihan (PKPP).


COVID-19 tak halang kerajaan perkasa mutu perkhidmatan – PM

AYER KEROH 28 Dis – Meskipun berdepan cabaran menghapuskan wabak COVID-19, ia tidak menghalang usaha kerajaan untuk memperkasakan sektor awam sekaligus memastikan sistem perkhidmatan yang cekap, telus dan mesra rakyat, kata Tan Sri Muhyiddin Yassin.

Perdana Menteri berkata, bagi memastikan mutu perkhidmatan disampaikan secara efektif kepada golongan bersasar selain meningkatkan produktiviti kerja, penjawat awam bertanggungjawab untuk membudayakan norma baharu dalam cara kerja kepada golongan bersasar selain meningkatkan produktiviti kerja.

“Di peringkat kerajaan, bagi memastikan kecekapan dan ketelusan pengurusan pentadbiran, saya telah menekankan inisiatif untuk menambah baik aspek integriti dan tadbir urus kerajaan, misalnya dilakukan melalui usaha membanteras amalan rasuah.

“Oleh kerana pihak berkuasa tempatan (PBT) merupakan antara warga kerja barisan hadapan yang sering terdedah dengan tarikan rasuah, maka usaha membanteras jenayah itu perlu dikekalkan sebagai agenda penting yang perlu dilaksanakan meluas dalam kalangan PBT.

Beliau berkata demikian dalam ucapan menerusi rakaman video ketika melancarkan Persidangan Perwakilan Kesatuan Kebangsaan Pekerja-pekerja PBT Semenanjung Malaysia (ANULAE) ke-27 di Pusat Dagangan Antarabangsa Melaka (MITC) di sini, hari ini.

Mengulas lanjut, Muhyiddin turut menyeru supaya PBT dan agensi berkaitan turun ke lapangan lebih kerap bagi meninjau dan memahami keadaan semasa.

“Saya sedar dan prihatin terhadap kebajikan para penjawat awam termasuk barisan petugas hadapan yang turut menjadi sebahagian daripada anggota kakitangan awam yang menggadaikan masa dan tenaga untuk melindungi kita sewaktu pandemik ini,” katanya.


Tiada PRK DUN Melor

KOTA BHARU 9 Ogos – Suruhanjaya Pilihan Raya (SPR) hari ini memaklumkan tiada Pilihan Raya Kecil (PRK) akan diadakan bagi mengisi kekosongan luar jangka Dewan Undangan Negeri (DUN) Melor, susulan penyandangnya Dr Md Yusnan Yusof meninggal dunia pada 30 April lalu.

Setiausaha SPR Datuk Ikmalrudin Ishak berkata, di bawah Perkara 46 (5) Undang-Undang Perlembagaan Tubuh Kerajaan Kelantan, kekosongan sesuatu kerusi Dewan Negeri Kelantan perlu diisi dalam tempoh 60 hari dari tarikh kekosongan kerusi itu.

Beliau berkata, seandainya kekosongan luar jangka itu dipastikan pada suatu tarikh dalam masa dua tahun dari tarikh Dewan Negeri akan terbubar, mengikut Fasal (3), maka tiada keperluan mengisi kekosongan itu melainkan Speaker secara bertulis memberitahu SPR sebaliknya.

“Sehubungan itu, Speaker DUN Kelantan Datuk Abdullah Ya’kub telah memaklumkan kepada SPR bahawa tiada keperluan bagi mengisi kekosongan luar jangka tersebut,” katanya dalam kenyataan.

Dalam pada itu, Ikmalrudin berkata, berdasarkan Proklamasi Darurat 2021 yang berkuat kuasa pada 11 Jan 2021 hingga 1 Ogos 2021 dan Seksyen 13 Ordinan Darurat (Kuasa-Kuasa Perlu) 2021 (PU(A)12), peruntukan Perlembagaan mana-mana negeri berhubungan pilihan raya bagi pemilihan DUN, tidak mempunyai kesan sepanjang tempoh darurat.


Kerajaan umum pembelian tambahan enam juta dos vaksin- PM

KUALA LUMPUR 22 Ogos – Perdana Menteri Datuk Seri Ismail Sabri Yaakob mengumumkan pembelian tambahan sebanyak enam juta dos vaksin bagi memastikan sasaran imuniti kelompok menerusi program Vaksinasi COVID-19 Kebangsaan (PICK) dapat dicapai sepenuhnya di negara ini.

Katanya, keberkesanan strategi lalu terbukti apabila statistik kes harian Wilayah Persekutuan Labuan yang sudah mencapai 90 peratus imuniti kelompok dewasa menurun secara konsisten.

“Fakta terkini pada Jumaat lalu membuktikan keberkesanan strategi lalu apabila statistik kes harian Wilayah Persekutuan Labuan yang sudah mencapai 90 peratus imuniti kelompok dewasa, telah menurun secara konsisten kepada satu digit selama tujuh hari berturut-turut.

“Ini bukanlah bermakna kita akan bebas sepenuhnya daripada ancaman COVID-19. Tetapi apabila kita mencapai imuniti kelompok, virus ini tidak lagi menjadi ancaman sepertimana yang ditakuti sekarang.

“Demi memangkin pencapaian seperti di Labuan, suka saya umumkan pembelian tambahan sejumlah enam juta dos vaksin lagi yang akan diterima menjelang awal September ini sebagai satu berita baik kepada semua bersempena Bulan Kemerdekaan ini.

“Oleh sebab itu, kita optimis melalui kejayaan program vaksinasi ini kelak, ramai yang boleh kembali menziarahi ibu bapa di kampung halaman, meraikan perayaan dan melancong dalam negara,” katanya menerusi ucapan sulung yang disiarkan secara langsung hari ini.


Hari Sukan Negara Melaka perkasa aktiviti rekreasi pasca COVID-19

LENDU 8 Oktober – Sambutan Hari Sukan Negara (HSN) berlangsung serentak seluruh negara hari ini mampu memperkasa aktiviti sukan dan rekreasi sebelum ini terbatas akibat penularan pandemik COVID-19.

Ketua Menteri, Datuk Seri Utama Sulaiman Md Ali berkata, Kerajaan Negeri bergerak seiring dengan hasrat Kerajaan Pusat yang kini berada pada landasan untuk memberikan tumpuan kepada pemulihan ekonomi sukan dan rekreasi pasca COVID-19.

“Langkah proaktif diambil kerajaan akan diteruskan dengan kesinambungan program etnik seperti ‘Fit Malaysia’ dan ini sekali gus akan mengiktiraf penglibatan aktiviti sukan sebagai amalan gaya hidup rakyat Malaysia.

“Alhamdulillah, penganjuran pada hari ini menunjukkan sambutan yang hebat rakyat Negeri Melaka. Secara tidak langsung menunjukkan ramai yang aktif dalam sukan yang menjadikan minda lebih sihat,” katanya.

Beliau berkata demikian pada sidang media selepas melakukan pelepasan ‘Fun Run’ pada HSN Peringkat Negeri Melaka 2022 di Kompleks Sukan Masjid Tanah, di sini, hari ini yang dihadiri lebih 1,000 pengunjung.

Hadir sama, Setiausaha Kerajaan Negeri, Datuk Wira Zaidi Johari, Exco Pembangunan Belia dan Sukan dan Badan Bukan Kerajaan (NGO), VP Shanmugam, Exco Perpaduan, Penerangan, Sumber Manusia dan Hal Ehwal Pengguna Ngwe Hee Sem, Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Adun Taboh Naning, Zulkiflee Mohd Zin.

Terdahulu, HSN Melaka yang dijadual berlangsung selama tiga hari bermula semalam, menawarkan pelbagai aktivti sukan menarik seperti seni bela diri silat, wushu dan silambam, memanah serta futsal.


Pelancong terkandas di Pulau Perhentian diselamatkan hari ini

KUALA BESUT, 28 Feb – Kesemua 385 pelancong yang terkandas di Pulau Perhentian di sini sejak Jumaat lepas kini sedang dibawa keluar daripada pulau tersebut mulai pagi ini.

Presiden Persatuan Premis Penginapan Pulau Perhentian Abdul Aziz Che Abdullah berkata kesemua pelancong termasuk 18 kanak-kanak dan dua bayi itu dibawa keluar menggunakan 15 bot pelancong bermula 7.30 pagi tadi.

“Keadaan cuaca yang baik dan laut yang tidak lagi berombak kuat membolehkan kita bawa keluar semua pelancong tersebut. Kesemua 15 bot itu akan berulang-alik dari Pulau Perhentian ke Jeti Kuala Besut sehingga semua pelancong selamat keluar daripada pulau ini,” katanya kepada Bernama hari ini.

Kesemua pelancong yang menginap di 19 hotel dan resort di Pulau Perhentian itu terkandas sejak Jumaat lepas ekoran keadaan laut bergelora dan angin kencang.


Bantuanbanjir.com permudah mangsa banjir dapatkan maklumat bantuan

KUALA LUMPUR, 17 Jan – Kementerian Kewangan membangunkan portal bantuanbanjir.com yang menghimpunkan pelbagai pautan di bawah satu laman sesawang bagi memudahkan orang ramai mendapatkan maklumat berkaitan bantuan banjir.

Menterinya, Tengku Datuk Seri Zafrul Abdul Aziz berkata senarai penuh bantuan kerajaan seperti Bantuan Wang Ihsan (BWI) dan bantuan lain bagi membaiki rumah serta baucar membaiki kenderaan tersedia di bawah portal tersebut.

Secara keseluruhan, sejumlah RM1.4 bilion telah diperuntukkan bagi mangsa banjir di negara ini, dengan bantuan boleh mencecah RM61,000 bagi mangsa banjir yang terlibat.

“Semasa saya menyertai pelbagai program bantuan banjir, ramai mangsa yang berterima kasih kepada kerajaan di atas bantuan yang disalurkan tapi satu perkara yang sering ditanya, bagaimana untuk mendapatkan maklumat bagi memohon bantuan.

“Memang betul dengan pelbagai agensi terlibat dalam penyaluran bantuan mesti ramai yang hendak tahu bagaimana cara dapatkan bantuan,’’ katanya dalam video berdurasi 1.52 saat mengenai bantuanbanjir.com.


Johor, Perak ungguli Piala Tun Ali 2022, ketepikan dua wakil Melaka di final

BANDAR MELAKA 21 Ogos – Pasukan Johor dan Perak dinobat juara sulung Kejohanan Sepak Takraw Piala Tun Ali 2022 apabila masing-masing mengungguli acara regu dan beregu pada aksi final hari ini.

Selaku johan acara regu, Johor membawa pulang hadiah kemenangan RM10,000 berserta piala dan medal, sementara Perak yang mengungguli acara beregu membawa pulang RM8,000, piala dan medal.


Kluster baharu di Melaka babitkan pekerja kilang di Batu Berendam

AYER KEROH 12 Feb. – Satu lagi kluster baharu di Melaka membabitkan kluster tempat kerja di mukim Batu Berendam direkodkan hari ini.

Menurut kenyataan Kementerian Kesihatan Malaysia (KKM), kluster yang dikenali sebagai Kluster Teknologi Berendam itu merekodkan keseluruhan 41 kes setakat hari ini, termasuk tiga kes di Negeri Sembilan, Selangor dan Johor.

Sehingga kini, seramai 1,238 individu yang juga kontak rapat kes berkenaan telah disaring dengan 41 dikesan positif, 950 negatif dan 247 masih menunggu keputusan.

“Kluster tempat kerja ini melibatkan daerah Melaka Tengah, Jasin, dan Alor Gajah di Melaka; Tampin di Negeri Sembilan; Sepang di Selangor serta Tangkak di Johor.

“Kes-kes dalam kluster ini dilaporkan positif COVID-19 pada hari ini hasil saringan bersasar pekerja sebuah kilang yang terletak di Zon Perdagangan Bebas, Batu Berendam, Melaka Tengah,” kata kenyataan itu.

Sementara itu, Pengerusi Jawatankuasa Kesihatan dan Anti Dadah negeri Datuk Rahmad Mariman memaklumkan terdapat satu lagi kematian direkodkan di negeri ini sekali gus menjadikan jumlah kematian keseluruhan meningkat kepada 17.

Menurutnya, kes kematian tersebut membabitkan warga emas berusia 84 tahun dari mukim Telok Mas yang merupakan kontak rapat kepada kes positif dari Kluster Industri Serkam.

“Sebanyak 45 kes baharu direkodkan hari ini membabitkan 30 warga tempatan dan 15 kes banduan, orang kena tuduh (OKT) dan pendatang asing tanpa izin (PATI).

“Terdapat 79 kes sembuh di negeri ini, manakala seramai 1,019 pesakit lagi masih dirawat dengan 11 daripadanya ditempatkan di Unit Rawatan Rapi (ICU) dan lapan memerlukan bantuan alat pernafasan,” katanya.


KPLB akan laksana program SKoD di 182 kawasan Parlimen

PADANG TERAP, 24 April – Kementerian Pembangunan Luar Bandar (KPLB) akan melaksanakan program Sahabat Komuniti Desa (SKoD) di 182 kawasan Parlimen yang berada di luar bandar bermula tahun ini.

Menterinya Datuk Seri Mahdzir Khalid berkata program di bawah penyelarasan Jabatan Kemajuan Masyarakat (Kemas) itu juga bagi menggerakkan lebih banyak aktiviti sukarelawan dengan lebih berkesan.

“Cuma bezanya SKoD fokus kepada komuniti di luar bandar iaitu penyertaannya adalah secara sukarela dan terbuka serta membabitkan penghulu, ketua kampung, institusi kepimpinan komuniti, jawatankuasa masjid, surau serta orang awam,” katanya.

Beliau berkata demikian pada Majlis Komuniti Sejahtera dan Iftar Bersama Warga Kemas di Pusat Komuniti Padang Kerasak di sini malam tadi yang turut dihadiri Ketua Pengarah Kemas Datuk Mohamad Yasid Bidin.

Beliau berkata antara program yang dilaksanakan ialah aktiviti kesedaran kesihatan, amalan gaya hidup sihat dan program menangani isu keselamatan serta kebajikan penduduk kampung.

“Sebagai contoh apabila berlaku bencana seperti banjir, tanah runtuh atau kebakaran di kawasan mereka, sukarelawan SkoD ini akan menjadi barisan paling pantas untuk membantu mangsa yang terkesan dengan musibah yang berlaku di tempat mereka.


Van terbabas elak musang, 11 pelajar tahfiz cedera

SEREMBAN, 17 April – Sebelas daripada 18 pelajar tahfiz dari sebuah madrasah di Rembau dekat sini, cedera selepas van dinaiki terbabas gara-gara cuba mengelak seekor musang yang melintas di Kilometer 16 Jalan Seremban-Tampin, awal pagi tadi.

Ketua Polis Daerah Rembau DSP Hazri Mohamad berkata dalam kejadian kira-kira pukul 2.40 pagi itu, seorang pelajar lelaki berusia 13 tahun patah tangan kanan dan seorang lagi berusia 16 tahun cedera pada mulut, manakala sembilan yang lain cedera ringan.

“Pemandu van Muhammad Tamimi Md Suhot, 26, cedera ringan di jari kiri, manakala baki tujuh lagi pelajar tidak mengalami sebarang kecederaan.

“Kemalangan berlaku semasa mereka dalam perjalanan dari arah Seremban menghala ke Tampin dan setibanya di lokasi kejadian, van dipandu Muhammad Tamimi dipercayai hilang kawalan sebelum terbabas ke kiri jalan,” katanya dalam kenyataan di sini, hari ini.


Recovery Movement Control Order (RMCO) begins June 10 – PM Muhyiddin

PUTRAJAYA June 7 — The Conditional Movement Control Order (CMCO) will be replaced by the Recovery MCO (RMCO) with more relaxed conditions from June 10 until August 31, said Prime Minister Tan Sri Muhyiddin Mohd Yassin.

On May 1, Muhyiddin announced the CMCO to replace the MCO which was imposed since March 18 to curb the spread of COVID-19 in the country.

The CMCO was imposed from May 4 until May 12 to allow several economic sectors to resume operations, subject to the standard operating procedure set by the Health Ministry.

* Strengthening Public Health
* Legislation and Enforcement
* Strengthening Border Control
* Opening up the Economic Sector Fully
* Inculcating The New Normal
* Empowering Community Responsibilities
* Protecting Groups at Risk

He stressed that these strategies will be implemented through the Special Ministerial Committee on the Imposition of the RMCO which will be chaired by Senior Minister (Security Cluster) Datuk Seri Ismail Sabri Yaakob.

While at the state government level, the strategies will be implemented by committees set up by the Menteri Besar and Chief Ministers, he said.

Muhyiddin said the implementation of these strategies needed the cooperation and support of all parties including the machinery of the federal and state governments, private sector, non-governmental organisations and community leaders.


Api marak dengan cepat punca kanak-kanak perempuan terperangkap

GEORGE TOWN, 10 April – Kanak-kanak perempuan yang rentung dalam kebakaran rumahnya di Kampung Pisang, Jalan Paya Terubong di sini, malam tadi dipercayai tidak sempat menyelamatkan diri kerana faktor api yang marak terlalu cepat.

Ketua Polis Daerah Timur Laut ACP Soffian Santong berkata mayat mangsa, G. Sri Laavanya, 7, ditemukan terbaring di bahagian belakang katil di dalam bilik bapanya dalam keadaan rentung dipercayai cuba bersembunyi untuk menyelamatkan diri di situ.

“Kebakaran itu melibatkan tiga buah rumah sewa di situ termasuk kediaman mangsa, kanak-kanak tersebut tinggal bersama bapa dan datuk serta neneknya manakala ibunya telah lama meninggal dunia.

“Semasa kejadian bapanya tiada di rumah dan hanya terdapat datuk serta neneknya, ketika kebakaran itu mereka berdua (nenek dan datuk) telah lari keluar untuk menyelamatkan diri dan tidak sempat mencarinya kerana api sedang marak.

“Menurut mereka, selalunya kanak-kanak itu tidur di biliknya sendiri namun semalam mangsa tidur di bilik bapanya menyebabkan mereka gagal mencarinya untuk dibawa keluar bersama,” katanya di sini.

Soffian berkata nenek mangsa mengalami kecederaan ringan iaitu melecur di tangan kanan dan dia telah mendapatkan rawatan awal di Hospital Pulau Pinang (HPP).

”Dua lagi rumah turut disewa dengan tiga penghuni di setiap rumah, ketiga-tiganya terbakar dalam kebakaran tersebut dengan rumah mangsa paling teruk iaitu lebih 80 peratus. Api dikatakan berpunca daripada rumah yang dihuni keluarga mangsa,” katanya.

Beliau berkata mayat kanak-kanak perempuan yang merupakan anak tunggal itu selesai dibedah siasat di HPP kira-kira 12 tengah hari tadi sebelum dituntut ahli keluarganya.

Sementara itu, tinjauan di Jabatan Forensik HPP mendapati ramai ahli keluarga kanak-kanak tersebut sedang menunggu dan mereka enggan ditemu bual kerana terlalu sedih dengan kejadian yang menimpa mangsa yang disifatkan anak yang baik dan manja.


Melaka perluas tayangan skrin besar acara sukan sempena TMM2024

GADEK 21 Jun – Tayangan Big Screen (skrin besar) membabitkan acara sukan khususnya bola sepak akan diperluas di negeri ini sempena Tahun Melawat Melaka 2024 (TMM2024).

Exco Belia, Sukan dan Badan Bukan Kerajaan (NGO) negeri, VP Shanmugam berkata, program yang menghimpunkan orang ramai itu akan diperluas bagi memupuk semangat perpaduan di antara rakyat negeri ini melalui acara sukan.

“Kita lihat setiap program seperti ini (tayangan big screen) yang dianjurkan mendapat sambutan luar biasa dan ia akan diteruskan pada tahun ini dan tahun hadapan.

“Kita menyasarkan program seperti ini juga akan dilaksanakan di kawasan luar bandar bagi memberi peluang penduduk bersama-sama meraikan dan memberi sokongan pada pasukan negara.

“Untuk tahun ini ada dua lagi penganjuran program seperti ini bakal diadakan malah pada tahun hadapan menerusi kerjasama Jabatan Belia dan Sukan (JBS) Melaka kita akan jayakannya dan sasarkan di kesemua enam Parlimen di Melaka sebagai antara tarikan bagi menyambut TMM2024,” katanya.

Beliau berkata demikian kepada Melaka Hari Ini selepas merasmikan Program Tayangan Big Screen Melaka 2023 Perlawanan Persahabatan Antarabangsa Tier 1, Malaysia Menentang Papua New Guinea yang diadakan di Dataran Bandar Satelit Pulau Sebang, Alor Gajah, di sini, malam tadi.


Tanah runtuh: Pencarian sembilan mangsa bersambung hari ini

Tragedi tanah runtuh pada 2.42 pagi Jumaat lepas di tapak perkhemahan itu setakat ini menyaksikan 61 selamat, 24 nyawa terkorban dan sembilan lagi mangsa masih hilang daripada keseluruhan 94 mangsa yang terlibat. – BERNAMA


Empat beranak ditemui rentung dalam kebakaran rumah

PENAMPANG 7 Sept – Empat sekeluarga terdiri daripada tiga lelaki dan seorang perempuan, ditemukan rentung dalam sebuah rumah teres dua tingkat yang terbakar di Taman Hungap, di sini awal pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Sabah Misran Bisara berkata, pihaknya menerima panggilan pada jam 2.52 pagi, sebelum berjaya mengawal kebakaran pada 3.40 pagi.

Beliau berkata mangsa kebakaran dikenal pasti sebagai pasangan Matthew Wong, 50; dan Jecky Vun Kon Fung, 48; bersama dua anak mereka Brendan Wong, 18; dan Eric Wong, 15.

“Pada awalnya kita diberitahu jiran mungkin penghuni rumah itu masih di dalam dan selepas JBPM berjaya mengawal kebakaran dan membuat pemeriksaan kebakaran rumah tersebut, empat mangsa itu ditemukan rentung kira-kira 5 pagi tadi.

“Operasi di tempat kejadian ditamatkan pada jam 6.10 pagi tadi dan punca kejadian masih dalam siasatan,” katanya ketika dihubungi Bernama hari ini.